qundao/data-zh-poetry huggingface dataset:
桂枝香
作者：高濂
朝代：明
体裁：曲

沧溟飞电。鱼龙惊变。马头芳草长驱。浪里风云争战两场已进。谁想第三场忽然一病。。似枯鱼病鹤。似枯鱼病鹤。空怀霄汉。挨着寒鸡茅店。到禅关。借树栖凡鸟。分灯习蠹编。
桂枝香
作者：高濂
朝代：明
体裁：曲

老旦：一自风尘分面。常对云山增叹汝父母虽隔。今日见我侄儿来呵。。喜天涯爪葛相逢。俨千里连枝重见。生哭科老旦：不须泪涟。不须泪涟。有日眉扬额点。且自雕虫刻篆。我这里尽清閒。有竹堪留客。无鱼可当餐。
桃源忆故人·怀友
作者：高濂
朝代：明

望入烟云天际杳。风战绿杨如扫。鸡塞雨淹芳草。路隔知多少。离情解妒腰肢小。梦里此情偏好。唤醒数声啼鸟。花落春归早。
桃源忆故人·碧桃
作者：高濂
朝代：明

弄玉浮云含晓露。开傍画楼朱户。妖艳秾香偏妒。色悔刘郎误。吹笙月底轻云度。影侧玉人偷顾。谁惜澹妆衣素。粉带何郎傅。
梁州序
作者：高濂
朝代：明
体裁：曲

净丑：叹浮生尽着尘痾。逐飞丸朝朝暮暮。看镜中消息。素改婆娑。我把芳年虚度。老大蹉跎。衣食浑无措。空门来托钵。做尼姑。也只是当年没奈何合前。
梁州序
作者：高濂
朝代：明
体裁：曲

小旦：笑狂生直恁奔波。这妙法眼前因果。悟无明无着。梦想全无。你偏恋那火宅煎熬。幻海沦胥。忘却来生路。是非钟磬外。白云孤。一卷经销香一炉合前老旦。
梁州序
作者：高濂
朝代：明
体裁：曲

旦：芳心冰洁。翠钿尘锁。怪胭脂把人耽误。蜂喧蝶嚷。春愁不上眉窝。作背科：暗想分中恩爱。月下姻缘。不知曾了相思簿。身如黄叶舞。逐流波。老去流年竟若何合前。
梁州序
作者：高濂
朝代：明
体裁：曲

禅机玄妙。法流净土。一似莲开朵朵。天空云净。真如月印秋波。二十八□妙品。普度群迷。五蕴三支苦。行行开孽镜。你须把孽根磨。早办慈航出爱河。合众合掌科：蒙指点。当参悟。免沈沦万劫千回堕。齐合掌念弥陀。
梅花引·红梅
作者：高濂
朝代：明

丹换骨，酒凝脂。向暖南枝似杏枝。澹丰姿。不禁寂寞，春意惹红丝。幽香不减月中韵，清标犹似水边时。寄相思。寄相思。罗浮梦醒，残醉怯腰肢。
梨花儿
作者：高濂
朝代：明
体裁：曲

净上：风流子弟身飘荡。飘荡身才风流样。自从见了那红妆。嗏。上床直想到大天亮。
步步娇
作者：高濂
朝代：明
体裁：曲

净末上：离人去国愁孤往。长途倦足行不上净：陈旺。潘亲家家中到也未。。蒹葭倚傍在何方。末：前村就是他门巷。净：拭泪整残妆。不知他们肯认我穷形状。
步步娇
作者：高濂
朝代：明
体裁：曲

小旦：鼎爇沈檀。深深拜。瞻礼昙花盖老旦挂幡科：好幡好幡。。幡幢五色裁。丝丝绣出真堪爱。小旦：合掌叩如来。愿增福寿如山海。
步蟾宫·金桂
作者：高濂
朝代：明

兔窟分香云外落。碧玉枝、横黄金萼。西风吹雨细如丝，朱户重重卷帘箔。姮娥为惜人间少。分花月色年年好。漏泄广寒宫殿秋，寒馥金波滴清晓。
武陵春·桃花
作者：高濂
朝代：明

傍柳临溪红拂面，春色醉游人。开径何年惹避秦。云路隔芳尘。一岁一番相对酒，媚眼似微吨。谢却东风仍托梦，巫峡是前身。
水底鱼儿
作者：高濂
朝代：明
体裁：曲

丑末：转过长堤。临溪又过西。白云堆里。红日掩朱扉。
水底鱼儿
作者：高濂
朝代：明
体裁：曲

净上：算命通神。书符最有灵。人家来问我。开口要禳星。
水底鱼儿
作者：高濂
朝代：明
体裁：曲

芳草萋萋。凝春庵在那里。行行不见。转教云树迷。
水红花
作者：高濂
朝代：明
体裁：曲

旦上：霎时间云雨暗巫山。闷无言。不茶不饭。满口儿何处诉愁烦。隔江关。怕他心淡。顾不得脚儿勤赶作惊介：呀。前面楼上。好似我观主模样。又早是我先看见他。。若还撞见好羞惭。且躲在人家竹院也啰。
水红花
作者：高濂
朝代：明
体裁：曲

老旦生丑上：天空云淡蓼风寒。透衣单。江声悽惨。晚潮时带夕阳还。泪珠弹。离愁千万。生背：欲待将言遮掩。怎禁他恶狠狠话儿劖。只得赴江关也啰。
汉宫春·牡丹
作者：高濂
朝代：明

翠软红肥，瑶台上沉香，百宝妆束。酣风醉日，佩缕俨摇金玉。艳夺香偏，春色丽、神妖动欲。笑轻盈，东风待嫁，铺叠锦衾绣褥。试听清平歌曲。倒尊罍畅饮，高张银烛。花如解意，向人前摇红颤绿。风风雨雨，惯愁人、休教催促。愿东君，怜香惜媚，为念牡丹荣辱。
江儿水
作者：高濂
朝代：明
体裁：曲

老旦：习学时方就。功名志欲酬我那儿。。上林试展攀花手。未行先问归时候。外：休因离别重回首。快着丝鞭驰骤。豹尾螭头。佩玉争先左右。
江儿水
作者：高濂
朝代：明
体裁：曲

老旦：我儿。你把夫和妇姻亲对我言。如何聚首为家眷。生：我在姑娘观中时相见。玉簪鸳坠红丝绾。月下姻缘天遣。幸得身荣合卺。归来庭院。
江儿水
作者：高濂
朝代：明
体裁：曲

老旦：月坠胭脂冷。风摇翡翠狂。人归何处菱歌唱。银塘暮雨空凝望。儿郎貌比花相像。隔绝白云青嶂。把酒樽前。不觉玉泪临风惆怅。
江儿水
作者：高濂
朝代：明
体裁：曲

老旦：紫竹观音坐。白鹦哥时往来。小旦：这是什么佛像。老旦：这是释迦。极乐西方界。小旦：这壁厢是什么神像。老旦：这是十八尊罗汉归南海。小旦：这壁厢是什么菩萨。老旦：这是五十三参形容改。小旦：这些景像。好怕人来。为何也有披枷带锁。在地下受苦的。为何也有幢幡宝盖。迎过桥的老旦：那幢幡宝盖迎送的。却是在世为善的。那披枷带锁受苦的。却是在世为恶的。。这是地狱天堂刑械。早发慈悲。免受轮回孽债。
江儿水
作者：高濂
朝代：明
体裁：曲

贴：忽听得人传接。门前鼓吹喧。绣襦罗袜新裁剪。云梳月掠重遮掩。鸾衾凤枕春无限。收拾空门经卷。且向鸾台慢学齐眉举案。
江城梅花引·蜡梅
作者：高濂
朝代：明

移来蜡国小黄香。似梅妆。胜梅妆。月中弄影，嫩色澹鹅黄。较密更鲜溶腊润，妖冷艳，倚琼枝，立水傍。水傍。水傍。傲雪霜。抱紫囊。幻行藏。化作黄姑，好颜色、金缕衣裳。一段清幽，雅素道家妆。炼出庚辛丹灶火，金丹就，色吐金丹，满树香。
江月晃重山·蓼花
作者：高濂
朝代：明

照水枝含浅绿，凝霜穗散轻红。汀沙风急雨濛濛。香含千古，澹暮烟中。黯澹还依杨柳，凄凉为惜芙蓉。半红半白媚秋容。晚来堪画处，傍渔翁。
沁园春
作者：高濂
朝代：明
体裁：曲

末上：陈女姱容。潘生俊雅。姻亲指腹。奈兵戈惊散。子母天涯。女娘指引。寄迹烟霞。张公借宿词调空誇。王郎闹会惹嗟呀。潘生投观。天遣会娇娃。堪佳美女才华暗写情词怨出家。岂知才郎邂逅。词章入手。相思情逗到难遮。凤鸾方就。姑意会猜。秋江逼试泪如麻。荣归处。夫妻子母。重喜会蒹葭。
沽美酒
作者：高濂
朝代：明
体裁：曲

净：那冤家归去来。俏多情今还在。只见些花落东风点绿苔。佩环声归仙宅。单相思今空害。丢下了一天丰采。并没有半分恩爱。我呵拾得个美哉快哉。众：爹又添些苦哉。净：小使们。怎么苦哉。众：小的们替爹割舍不得。净：不割舍什么东西。众呀空撇下这许多风流摇摆。
泣颜回
作者：高濂
朝代：明
体裁：曲

旦：休说那风流。一霎时忘却绸缪。教我黄昏独自。等得月转西楼。将人便丢。那些个见你情儿厚。生：小生不是故意来迟。几乎做将出来。正到半路。乞我那狠心的姑娘。走将来叫我。幸而听得。只得回转。不想他带我到禅堂去。他一边打坐。教我一边看书。他出定方放我回寝。以此来迟。跪介：望恕小生之罪。旦：看他愁模样堪爱堪怜。定不是将没作有。
泣颜回
作者：高濂
朝代：明
体裁：曲

生：一日隔三秋。鸳鸯结牢锁心头。猩红一瓣。魂灵儿都为他钩。何曾下口。更难忘灯下鞋尖儿瘦。我若做浪蝶游蜂老天呵。。须教是裾马襟牛。
洞天春·蕉花
作者：高濂
朝代：明

山乐雨鸣清晓。凤翥倚垣风扫。展簟梦回凉更好。怕入秋声早。密掩书窗悄悄。避却炎蒸多少。叶如界纸，心似柚书，聊供挥草。
浣溪沙
作者：高濂
朝代：明
体裁：曲

旦：你脸儿涎。情儿媚。话跷蹊。心自猜疑。生：不必猜疑。旦寻词介生：小生拾得在此。旦：好好还我的词来。若不还我。把你做贼论。生：偷书不为贼。旦：这场冤债诉凭谁。当初出口应难悔罢罢。。一点灵犀托付伊。背介几番羞解罗襦生拜介。
浣溪沙
作者：高濂
朝代：明
体裁：曲

生上：梦里鸳鸯惊拆散。醒来泪眼未曾乾。窗前又听得频呼唤。
浣溪沙 其一 送春
作者：高濂
朝代：明

荷叠青钱柳脱绵。芭蕉抽叶乍晴天。夜来听雨不成眠。春在人间今日尽，月当心上几时圆。绣窗花落更谁怜。
浣溪沙 其三 怀旧
作者：高濂
朝代：明

云净长天抹靛蓝。一轮寒影浸珠帘。黄昏愁恨较平添。玉笛耳边声的的，冰弦灯下指尖尖。如今剩有病相淹。
浣溪沙 其二 题情
作者：高濂
朝代：明

陌上花开不忍看。厌厌尽日倚雕阑。不禁僬悴怯春衫。有梦不愁天近远，多情空害病疑难。一春双泪为谁含。
浣溪沙 其四 闺思
作者：高濂
朝代：明

吹落西风月半窗。孤衾寒结五更霜。灯头残焰落银釭。流泪不随烧烛尽，牵愁似惹茧丝长。怕看朝镜脸儿黄。
浣溪沙·剪春罗
作者：高濂
朝代：明

尖尖簇瓣是谁匀。色占猩猩血一痕。相看娇艳更轻温。罗袖倦风敧弱态，泪痕流血泣残春。不知裁剪为何人。
浣溪沙·夜坐
作者：高濂
朝代：明

台厂高虚夜色凉。木樨开散月痕香。坐深风露湿衣裳。心寂已无长短梦，身阅便出是非场。人间何处是仙乡。
浣溪沙·送春
作者：高濂
朝代：明

荷叠青钱柳脱绵。芭蕉抽叶乍晴天。夜来听雨不成眠。春在人间今日尽，月当心上几时圆。绣窗花落更谁怜。陌上花开不忍看。厌厌尽日倚雕阑。不禁僬悴怯春衫。有梦不愁天近远，多情空害病疑难。一春双泪为谁含。云净长天抹靛蓝。一轮寒影浸珠帘。黄昏愁恨较平添。玉笛耳边声的的，冰弦灯下指尖尖。如今剩有病相淹。吹落西风月半窗。孤衾寒结五更霜。灯头残焰落银釭。流泪不随烧烛尽，牵愁似惹茧丝长。怕看朝镜脸儿黄。
浪淘沙 山居十首 其一
作者：高濂
朝代：明
体裁：词

门外柳条黄。细草生香。落梅风里雪飞扬。春暧冰消溪上水，陇麦初长。山色澹斜阳。暮霭苍苍。树头新月露微茫。人醉草堂呼不起，梦熟羲皇。
浪淘沙 山居十首 其五
作者：高濂
朝代：明
体裁：词

披雾葛衣轻。树底凉生。阴阴修竹翠为屏。池浸紫薇和月冷，几点流萤。花影湿棋枰。北牖风清。酣酣梦醒夜三更。最好深山更深处，避却炎蒸。
浪淘沙 薝葡 一名栀子
作者：高濂
朝代：明

鼻观妙香通。雪里云封。自甘冷澹不求荣。六出一花重叠瓣，净土家风。觅句对芳丛。为问掸宗。相看气味道和同。枝叶岁寒青不变，实傲霜红。
浪淘沙·其七
作者：高濂
朝代：明
体裁：词

山冷白云秋。翠暖烟浮。黄花红叶满林邱。或驾轻车以寻壑，或棹孤舟。禾黍刈田畴。芋栗全收。村村赛社竞歌讴。饱暖不知朝市贵，何忮何求。
浪淘沙·其三
作者：高濂
朝代：明
体裁：词

山径绿阴肥。香冷红稀。午窗梦醒子规啼。流水落花春去也，柳絮沾泥。把钓坐临溪。乐矣忘饥。得鱼沽酒自相宜。眼底风波看已破，何是何非。
浪淘沙·其九
作者：高濂
朝代：明
体裁：词

风雪掩空斋。僵卧云偎。先春香吐水边梅。茶煮竹炉煨骨拙，清溢吟怀。策蹇几人来。山径幽哉。荆扉半月不曾开。眼界一空心地寂，身在蓬莱。
浪淘沙·其二
作者：高濂
朝代：明
体裁：词

红紫覆亭台。贝锦天裁。芹泥旧垒燕飞来。唤妇鸠鸣风酿雨，云湿苍苔。无事掩萧斋。远矣襟怀。从教鸥鹭莫疑猜。一任春风都管领，花落花开。
浪淘沙·其八
作者：高濂
朝代：明
体裁：词

露冷月痕凉。落叶敲窗。烧鏺人坐夜初长。半榻残经三尺剑，一炷清香。无事到心忙。草草行藏。世缘何必更思量。看破七无成一笑，正此时光。
浪淘沙·其六
作者：高濂
朝代：明
体裁：词

秋水浸寒花。溪上人家。高低茅屋傍蒹葭。剥枣食瓜村酿熟，醉月西斜。残夜雁咿哑，露冷汀沙。空山无梦到天涯。屋角三竿人未醒，树杪饥鸦。
浪淘沙·其十
作者：高濂
朝代：明
体裁：词

雪月澹梅花。翠竹欹斜。纸窗松影弄枝丫。万籁不闻尘世隔，谁似仙家。万事且由他。断却嗟呀。如今觉是悔前差。笑指白云吾老处，占住烟霞。
浪淘沙·其四
作者：高濂
朝代：明
体裁：词

爽气荐荷风。葵紫榴红。绿沉云冷树阴浓。几度阴晴梅子雨，花径苔封。静境趣无穷。领略谁同。云头蟹子火初烹。香袅篆烟窗下坐，一曲丝桐。
浪淘沙·山居十首
作者：高濂
朝代：明

门外柳条黄。细草生香。落梅风里雪飞扬。春暧冰消溪上水，陇麦初长。山色澹斜阳。暮霭苍苍。树头新月露微茫。人醉草堂呼不起，梦熟羲皇。红紫覆亭台。贝锦天裁。芹泥旧垒燕飞来。唤妇鸠鸣风酿雨，云湿苍苔。无事掩萧斋。远矣襟怀。从教鸥鹭莫疑猜。一任春风都管领，花落花开。山径绿阴肥。香冷红稀。午窗梦醒子规啼。流水落花春去也，柳絮沾泥。把钓坐临溪。乐矣忘饥。得鱼沽酒自相宜。眼底风波看已破，何是何非。爽气荐荷风。葵紫榴红。绿沉云冷树阴浓。几度阴晴梅子雨，花径苔封。静境趣无穷。领略谁同。云头蟹子火初烹。香袅篆烟窗下坐，一曲丝桐。披雾葛衣轻。树底凉生。阴阴修竹翠为屏。池浸紫薇和月冷，几点流萤。花影湿棋枰。北牖风清。酣酣梦醒夜三更。最好深山更深处，避却炎蒸。秋水浸寒花。溪上人家。高低茅屋傍蒹葭。剥枣食瓜村酿熟，醉月西斜。残夜雁咿哑，露冷汀沙。空山无梦到天涯。屋角三竿人未醒，树杪饥鸦。山冷白云秋。翠暖烟浮。黄花红叶满林邱。或驾轻车以寻壑，或棹孤舟。禾黍刈田畴。芋栗全收。村村赛社竞歌讴。饱暖不知朝市贵，何忮何求。露冷月痕凉。落叶敲窗。烧鏺人坐夜初长。半榻残经三尺剑，一炷清香。无事到心忙。草草行藏。世缘何必更思量。看破七无成一笑，正此时光。风雪掩空斋。僵卧云偎。先春香吐水边梅。茶煮竹炉煨骨拙，清溢吟怀。策蹇几人来。山径幽哉。荆扉半月不曾开。眼界一空心地寂，身在蓬莱。雪月澹梅花。翠竹欹斜。纸窗松影弄枝丫。万籁不闻尘世隔，谁似仙家。万事且由他。断却嗟呀。如今觉是悔前差。笑指白云吾老处，占住烟霞。
浪淘沙·春游
作者：高濂
朝代：明

春色惯撩人。紫陌红尘。笑声花外见如云。无限相思多少梦，引惹芳魂。从别到如今。意懒情昏。此心黯黯向谁论。不雨不晴天也闷，终日氤氲。
浪淘沙·题情
作者：高濂
朝代：明

心事乱如麻。由我由他。平分只尺是天涯。不了不休长短恨，尽为君家。流水共飞花。负却年华。夜深低祝月儿斜。银汉鹊挢何日渡，了却嗟呀。
海棠春·海棠
作者：高濂
朝代：明

蜀锦新裁枝上蕊。笑粲粲、含烟照水。枝垂猩面湿，萼吐樱唇美。月痕扶醉雕阑倚。情脉脉、匀红蕴紫。烧烛醉忘眠，惜花人未起。
清商怨·白鸡冠
作者：高濂
朝代：明

为怜三唱霜凝白。相对悲愁客。玉羽云翎，雪映书窗色。不是樊笼标格。俨有意、无声拍拍。飞荡西风，恐升去旌阳宅。
清平乐
作者：高濂
朝代：明
体裁：曲

外于湖上：炎辉飞鞚。汗湿征衣重。静院风回松影动。星槎互入仙宫。
清平乐
作者：高濂
朝代：明
体裁：曲

旦上：西风别院。黄菊都开遍。鸂鶒不知人意懒。对对飞来池畔。
清平乐 其一 春
作者：高濂
朝代：明

桃花杨柳。试问春来否。水上笙歌花下酒。兴托百篇八斗。华裾翠袖翩跹。香车宝马联骈。芳草醉扶游客，夕阳鼓打回船。
清平乐 其三 秋
作者：高濂
朝代：明

树红云白。秋冷山衔碧。十二桥边霞影赤。摇落芙蓉堪惜。孤舟荡破深烟。日日看花水边。花下闲容白发，杖头剩有青钱。
清平乐 其二 夏
作者：高濂
朝代：明

荷花十里。鲜妍裁锦绮。翠叠红铺香盖水。零乱轻雷过雨。阴阴柳暗长行。习习荷风荐凉。短棹人归烟月，笛声吹满沧浪。
清平乐 其四 冬
作者：高濂
朝代：明

湖烟羃䍥。山白云堆叠。千顷冰花寒皎洁。蹊径银铺曲折。兴来沽酒山家。吟看玉树含葩。策蹇断桥残雪，孤山折得梅花。
清平乐·春
作者：高濂
朝代：明

桃花杨柳。试问春来否。水上笙歌花下酒。兴托百篇八斗。华裾翠袖翩跹。香车宝马联骈。芳草醉扶游客，夕阳鼓打回船。荷花十里。鲜妍裁锦绮。翠叠红铺香盖水。零乱轻雷过雨。阴阴柳暗长行。习习荷风荐凉。短棹人归烟月，笛声吹满沧浪。树红云白。秋冷山衔碧。十二桥边霞影赤。摇落芙蓉堪惜。孤舟荡破深烟。日日看花水边。花下闲容白发，杖头剩有青钱。湖烟羃䍥。山白云堆叠。千顷冰花寒皎洁。蹊径银铺曲折。兴来沽酒山家。吟看玉树含葩。策蹇断桥残雪，孤山折得梅花。
清江引
作者：高濂
朝代：明
体裁：曲

堪爱堪爱真堪爱。鸾凤情深如海。携手上阳台。了却相思债。他怎知有个人在窗儿外。
清江引
作者：高濂
朝代：明
体裁：曲

外：胡奴万马齐奔走。兵卒休追后。我疆并我原。四境还吾守。喜孜孜凯唱肤功奏。
清江荷叶
作者：高濂
朝代：明
体裁：曲

你看那人荒窜奔如波走。谁敢来争斗。弓刀齐摆开。鎗剑分先后把都儿们。。你看锦绣江山咱统守海海滴溜溜。姐姐哈喇喇。。锦绣江山咱统守下。
满庭芳
作者：高濂
朝代：明
体裁：曲

生上：身倚寒窗。时逢春暮。满目残红初褪。桃花浪里。飞鲸又困风云。回首云泥江树。那堪魂断清明。且扶持翛翛病翮。应自惜连城。
满庭芳·元宵
作者：高濂
朝代：明

宝月当空，湘云飘彩，六街灯火初悬。笙歌四起，争驰人语喧阗。借天长夜，天须放、玉漏绵绵。大展开，三山碧海，万井漾红莲。楼台人燕赏，歌怜皓齿，酒压青年。恍世如蓬岛，人似神仙。喜是岁当大有，净尘氛、四海风烟。庆丰登，千门欢洽，万寿祝初筵。
满庭芳·芍药
作者：高濂
朝代：明

浥露蒸霞，翻阶压槛，亭亭艳吐韶华。枝头弄雨，似故傍风斜。细剪绛绡金缕，把腰围、巧斗堪夸。把酒怜春去，万花落处，朵朵含葩。更敧风覆玉，囊簇红纱。汉苑紫云归玉佩，羡扬州、艳赏谁家。喜唱入，歌喉蕴藉，照月醉琵琶。
满江红·春感
作者：高濂
朝代：明

柳弄鹅黄，又一番、春来时候。景物重新催趱，岁华驰骤。肯将花柳著青春，何故风波催白首。悲欢算定看人忙，牛马走。燕语还，依旧主。莺啼却，怜青昼。莺莺燕燕弄人愁，天曾知否。梦寐牵缠人世事，死生笼络乾坤手。看破来、两字兴亡，吾何有。
满江红·芙蓉
作者：高濂
朝代：明

溪上春酣，惯弄西风夜雨。霞萼仙姿，千万树。盈盈欲语。落晚自怜窥镜水，忍寒谁念凋珠露。胭脂寂寞汉江秋，东君误。锦城云，秀国雾。水村傍，河桥路。饶得红妆马前住。笑带秋容下夕阳，泪含霜色归尘土。花边把酒莫停杯，成辜负。
满路花·杨花
作者：高濂
朝代：明

乍因风力起，欲扯飞花住。陌上有行人、愁满路。红亭绿水，岂是怜伊生，飘泊归何许。东君魂梦，似逐飞扬去。留春无处。却怪铅华误。堕粉泣残妆、风偏妒。燕泥蛛网，收拾应无数。有恨和谁语。幽闺绝塞，故故牵人凄楚。
滴溜子
作者：高濂
朝代：明
体裁：曲

合拜跪。此情有谁堪比。慢追思。此德何年报取。谁承望今宵牛女。银河咫尺间。巧一似穿针会。两下里青春浓桃艳李。
滴滴金·滴滴金
作者：高濂
朝代：明

花镕腊瓣春铺地。衬残红，伴草碧。最是金莲香印迹。把笑能相惜。晓来泪染露华湿。怜去马，分行色。醉眠曾为春留客。梦里长相忆。
点绛唇
作者：高濂
朝代：明
体裁：曲

外上：星挂旄头。将衰天运谁能救。为国耽忧。须早办亲争斗。
点绛唇
作者：高濂
朝代：明
体裁：曲

末扮黄门上：光霭庭燎。鸾铃声集鸡鸣早。簪笏盈朝。听静里乐奏钧天调。
点绛唇·红榴
作者：高濂
朝代：明

笑日烧空，霞蒸艳色红然火。风翻电转，雨滴流珠颗。映水珊瑚，透影穿帘箔。云鬟亸。一枝钗伴，爱杀双头朵。
烛影摇红·杜鹃
作者：高濂
朝代：明

咽露啼风，残春留得三更月。红巾绛焰占芳时，迸火风前热。为想巴云楚水，洗不尽、枝头泪血。落日争明，残霞出艳，繁星当夕。莫问兴亡，洛阳啼处曾悲客。哀魂犹似怨当年，声里含凄切。偏是春宵易晓，更莫遣、歌闲酒歇。满酬坞使，沉醉花王，鹤休占绝。
爪茉莉·莱莉
作者：高濂
朝代：明

香吐黄昏，不是风尘味。清影弄、月痕轻缀。袅袅扶风，联珠颗、枝条柔翠。几多番、落尽还开，直恁秾情幽媚。绣窗绮阁，惯是怜娃惜婢。晚妆残、湘云堆髻。一枝偏倚，珊枕玉温香腻。夜深沉、梦醒残鸡，暗麝尤侵鸳被。
猫儿坠
作者：高濂
朝代：明
体裁：曲

外：芳心玉洁。羽服剪霞绡。可惜姱容空自老。外背科：蜂媒羞订凤鸾交。外揖科：轻造。望恕却风流少年才调。
猫儿坠
作者：高濂
朝代：明
体裁：曲

旦：新词艳逸。望报始投桃。争奈禅心爱寂寥。鸾台久已弃残膏。相告。休错认莲池比做蓝桥。
猫儿坠
作者：高濂
朝代：明
体裁：曲

旦：重生骨肉。恩德竟无涯。奔走髡钳幸有家贴：妙常。。黄台休怨抱无瓜。潇洒。且向空门中暂度年华。
猫儿坠
作者：高濂
朝代：明
体裁：曲

生：水云聚散。帘外倚斜曛。无限相思隔暮云。背唱：从教病害客边人。衾枕。尽今宵泪渍啼痕。
猫儿坠
作者：高濂
朝代：明
体裁：曲

皇天在上。照證两心知。誓海盟山永不移。旦：从今孽债染缁衣。欢娱。看双双一似凤求鸾配。
猫儿坠
作者：高濂
朝代：明
体裁：曲

老旦：看他仪容脩洁。举止大人家。粉褪红销两泪麻。从今休恋旧繁华。旦：嗟呀我到好了。。我母亲不知他生死天涯。
玉交枝
作者：高濂
朝代：明
体裁：曲

丑挑行李上：行囊簇就相公。。门儿外兰槔待舟。征帆早渡潮时候。休因离别绸缪老旦：进安。大相公呵。樟亭风露不惯游。河桥车马当先后。生：望白云频瞻故丘。外上青云名扬乡旧。
玉交枝
作者：高濂
朝代：明
体裁：曲

外：天涯重见。喜蒹葭姻缘两全。老旦：儿荣妇见真堪羡。相看老景椿萱。生：夫妻簿上真有缘。娘儿在地下重逢面。恨当初鸾只凤单。喜今日夫荣妻显。
玉树后庭花·李花
作者：高濂
朝代：明

亭亭树绕春丝茧。玉华细前。苇绡万朵摇青艳。桃蹊柳堰。晓看妒杏蒸霞面。偏怜莺燕。为爱东风闲倚遍。九标堪羡。
玉楼春·白芍药
作者：高濂
朝代：明

雕阑堆叠瑶池雪。荡日依云擅奇绝。胭脂一点斗春心，故傍月华轻漏泄。珠明水白枝头洁。香散荃芜风里爇。佛前擎出玉盘盂，醉看未许轻攀折。
玉漏迟·通宵
作者：高濂
朝代：明

夜来人醉也，今宵灯月，恍然畴昔。云洗天空，三匝灯金月璧。香飘越女吴姬，弄春声、秦箫楚笛。闹穰穰、玉宇尘飞，瑶阶人集。更忘眠怜夜饮，醉月影西沉，漏声残滴。月色灯辉，百岁几番同得。一度春光过了，增一遍、消磨堪惜。况明朝，风景又非今夕。
玉胞肚
作者：高濂
朝代：明
体裁：曲

净：当时轻信。只指望婚姻事成。谁知他计赚刘郎。空教我费尽钱神。如今教我无瓜抱蔓。蜂愁蝶恨怯残春。谁谓有鼠无牙怨未平。
玉胞肚
作者：高濂
朝代：明
体裁：曲

外：他是冰清玉润。怎便肯随波逐尘。外背介：记当年邂逅禅房。他爱清幽独理瑶琴他既是道姑。王仁。你也不该强逼他为婚。你那王尼姑也不该替人主婚作媒。。谁知莲台人抱水云心。空学箫吹鸾凤音。
玉胞肚
作者：高濂
朝代：明
体裁：曲

旦：我为别离难见姐姐。。感谢你看承数年我想指引入观那时。。这恩深结草难酬。况今朝弃撇尊颜。相看青眼泪空悬。要见多应是梦间。
玉胞肚
作者：高濂
朝代：明
体裁：曲

村家行径。强尼姑向空门结姻。只指望报李投桃。那顾他礼佛看经。他云堂松舍清閒。别有一番春。怎教我抱布街头强逼人。
珠落索
作者：高濂
朝代：明
体裁：曲

老旦上：凤只与鸾孤。两下悲离旷。星前暗许抱衾裯。好教我难遮当。
瑞鹤仙·初度
作者：高濂
朝代：明

帘幂瑞云笼。正蔷薇丽日，杨柳和风。把酒坐花中。有笙竽媚耳，琛翠欢容。坐对良朋。抵掌高谈兴独浓。喜牡丹斗紫，绣毬滚白，苟药舒红。难逢。门无剥啄，身当强健，心隶疏嫞。好琴书花草，焚香煮茗谈空。更投闲、遨游山水，放浪吟哦，四时兴与人同。愿从今、寿期满百，酒泛千钟。
瑞鹤仙·祝寿
作者：高濂
朝代：明

楼阁瑞烟浓。正葵榴倾日，荷芰摇风。开燕对芳丛。听笙歌四上，人醉千钟。三祝华封。富贵多男白发翁。羡人闲天上，松龄鹤算，道骨仙风。堪颂当年朱紫，纫兰缃蕙，附凤攀龙。思闲申咏，归来山水雍容。看门楣、参华飞翠，珥貂七叶，明时光宠方隆。愿千秋、从教七如献赋，万福攸同。
瑞龙吟·端午
作者：高濂
朝代：明

月当午。更时值离明，罡填鬼户。萧斋炼草成丹，扶急持危，遵生济度。随时俗。还将酒泛菖蒲，庭栽葵菽。臂悬彩线灵符，衣纫兰佩，门悬艾虎。当轩海榴喷火，池莲艳日，垂杨宿雾。且自散发披襟，腾吟吊古。竞渡声喧，何处争旗鼓。叹流光，半生过隙，等闲如许。岁逐良辰去。看新月，又催日暮。抵事虚歌舞。扶沉醉，更向玉人低语。满捧瑶卮，莫停金缕。
甘州歌
作者：高濂
朝代：明
体裁：曲

净：图画天然。看郁葱佳气。凤舞龙蟠。丹厓翠壁。掩映浪花云片。千寻金碧山间寺。几曲笙歌水上船。香尘滚。紫陌连。避秦人住在桃源。穿花外。出柳边。六桥红雨衬金鞯。
甘州歌
作者：高濂
朝代：明
体裁：曲

外：松涛路径旋。看云深雾锁。上方宫殿。争驰车马。香风暗送红衫。僧房云惹茶烟起。村店风摇酒旆悬。花争笑。人竞喧。绣幢珠珞恍疑仙。山如旧。景自妍。春风吹鬓入流年。
甘州歌
作者：高濂
朝代：明
体裁：曲

末：天开玉镜宽。又何嫌风雨。雪月花残。四时堪赏。有多少古今伤感。游魂暗掷芳尘去。好梦还留花鸟边。休回首。忆故园。汴州谁肯复留连。山含暝。灯火悬。天涯聚散各依然。
甘州歌
作者：高濂
朝代：明
体裁：曲

生：山深路渺漫。更扳萝扪壁。直上层峦。云霞镜净。乘空便欲骖鸾。湖烟乍起风色冷。山树凉生日影偏。烟光外。树杪间。栖鸦时带夕阳还。花村渡。柳岸船。一蓑风月老渔竿。
画堂春 长春 一名月月红
作者：高濂
朝代：明

为怜恶雨与憎风。一春摇落芳丛。春残不逐春归去，占住春工。矮架短屏色艳，笼烟笑日香秾。一枝不断四时中。月月长红。
番卜算
作者：高濂
朝代：明
体裁：曲

外上：鹪鹩方托枝。驵骏嘶归路。咫尺巫山路转迷。应愧题红句。
番卜算
作者：高濂
朝代：明
体裁：曲

旦上：花影转疏楞。鸟语惊幽梦。忽闻窗外有人声。还自惭迎送。
番卜算
作者：高濂
朝代：明
体裁：曲

旦上：重整旧脂膏。为结新鸳侣。贴上：妆台又学画娥眉。人与花争媚。
番鼓儿
作者：高濂
朝代：明
体裁：曲

探子：喧金鼓。喧金鼓。烈火满空烧。胡虏南来。势倾不小。外：有多少人马。探子：万马奔雷那分多少外：众将官。就此起营。。奋勇当先。把腥膻迅扫外众下净引众上。
番鼓儿
作者：高濂
朝代：明
体裁：曲

轰雷阵。轰雷阵。旗鼓震山岳。浪滚长江。血淹芳草前面是什么地方。众：老鹳河了。。老鹳河边。金陵将到。整顿弓刀。安排牙爪。外领众上：奋勇当先。把腥膻迅扫。
皂罗袍
作者：高濂
朝代：明
体裁：曲

净：子母经年分散。喜芸窗脱迹。服冕乘轩生：岳母。。为何双泪涌流泉夫人。。为何两下频频看。旦：你的岳母似我萱堂一般。净：你的尊阃似我孩儿一般。教人两下重留恋。
皂角儿
作者：高濂
朝代：明
体裁：曲

净末：哭啼啼泪眼枯乾。叫娇儿在何方追赶净叫科：娇莲。娇莲。。叫不应愁恨冲天。死和生教我怎生打探娇莲。娇莲。。莫不是生投人。死投鬼。逃得过今朝难。野树深山。孤身遭变。便死又难。念娘儿怎生割舍。地北天南内作喊声科下。
皂角儿
作者：高濂
朝代：明
体裁：曲

净：我儿。我年已老了。拚一命先归九泉。只愁你孤身谁看。行不动去国艰难。你娇怯怯几曾经惯内喊鼓科末：你看你看。。听奔雷。惊飞电。马和旂。鎗和剑。浪滚风翻。孤身遭变。便死又难。念娘儿怎生割舍。地北天南众上惊散科。
皂角儿
作者：高濂
朝代：明
体裁：曲

奴本是柔枝嫩条。休比做墙花路草。顾不得莺雏燕娇。你恣意儿鸾颠凤倒。须记得或是忙或是閒。或是迟或是早。夜夜朝朝。何曾知道。这些关窍。春风一度。教我力怯魂消。
皂角儿
作者：高濂
朝代：明
体裁：曲

旦：乱纷纷地滚天翻。软怯怯孤身羞面。雁声孤月露江烟。莺啼怯风愁雨怨。叫娘科：到如今谁投奔。水程长。山程远。地冷云寒。儿遭分散。娘归那边。绣鞋儿不禁娇颤。塞北江南。
皂角儿
作者：高濂
朝代：明
体裁：曲

生旦同上：两情浓同下蓝桥。战兢兢欢娱较少。成就了凤友鸾交。休忘却天长地老。为你病恹恹只自耽。瘦怯怯难自保。为着今朝。相偎相抱。力怯体娇。你休把私情漏泄。两下里供状难招。
相见欢·并头莲
作者：高濂
朝代：明

同心共蒂红香。效鸳鸯。对对碧波锦浪、喜联芳。开水面，怜艳女，羡新郎。相看含笑愿学、两情长。
眼儿媚·笑眼花
作者：高濂
朝代：明

闲倚东风笑未休。巧倩抵轻柔。云衣雪面，月眉星眼，白玉搔头。长条无计撩春住，朵朵似含羞。飞共丁香枝上，杨花风里，乱惹闲愁。
短拍
作者：高濂
朝代：明
体裁：曲

净：鬓亸轻云。鬓亸轻云。眉弯新月。更可人海棠双颊。休把性儿撇。看鸳鸯帐煖。那春生凤凰衾热。他指望连枝比翼。那知急煎煎镜破簪折。
石州慢·春暮
作者：高濂
朝代：明

花倦惊声，飞共雨肥芳草。一段轻烟，阑截澹白山头，微青树杪。斗红香冷，空教杨柳生愁，点点雪花飞不起，都付与东流，春去知多少。怀抱。何事当年，花闲柳伴，追欢买笑。萦得柳暗，浓愁花堆烦恼。春归人远，更有无限关心，残更不寄青楼梦，醒眼醉孤灯，此恨和谁道。
石榴花
作者：高濂
朝代：明
体裁：曲

旦上：听残玉漏。展转动人愁。思量起竟含羞。我把玉钗敲断凤凰头。傍孤灯暗数更筹。出乖露丑。这事儿落了他人后。想昨宵雨约云期。到今朝凤泣鸾愁。
石榴花
作者：高濂
朝代：明
体裁：曲

生上：忙来月下。恨杀那人留对旦揖介旦背介生：小生来了。。为甚事泪双流。武陵人抱闷悠悠。夜深沈不饵鱼钩。心中暗愁。旦：愁什么。把人丢下就是。生：这话儿好教我参不透。只指望楚雨巫云。怎番做绿惨红愁。
祝英台近·金灯
作者：高濂
朝代：明

一枝擎，花数朵，烛影摇莲炬。夜静闲庭，冷焰空凝炷。丛丛草伴林间，都无人惜，任莺老、燕闲来户。怜幽趣。试将花插罗帏，相对黄昏语。影落灯花，灯下红偏愈。为惜连枝并蒂，月暗西厢，还须好、照人幽处。
秋蕊香·水木樨
作者：高濂
朝代：明

风露薄秋光暖。柔翠枝头花软。细蕊娇香凝笑眼。分得金波色浅。木樨开落闲庭院。香风扇。未许西风卷。向露草还舒展。
红林檎近·山茶
作者：高濂
朝代：明

碎锦铺寒日，烂红偷早春。芳葩知耐雪，浓艳欲撩人。暮烟山雨添色，重更精神。摇动微微霜月，巫峡近前身。似嫌梅冷澹，若共杏温存。天教禁冷，生成雪骨冰魂。喜闲门住傍，有花山下，对花日日开尊。
红衲袄
作者：高濂
朝代：明
体裁：曲

旦：奴好似江上芙蓉独自开。只落得冷凄凄飘泊轻盈态。恨当初与他曾结鸳鸯带。到如今怎生分开鸾凤钗。别时节羞答答。怕人瞧头怎抬。到如今闷昏昏独自个耽着害。爱杀我一对对鸳鸯波上也。羞杀我哭啼啼今宵独自挨。
红衲袄
作者：高濂
朝代：明
体裁：曲

生：我只为别时容易见时难。你看那碧澄澄断送行人江上晚。昨宵呵醉醺醺欢会知多少。今日里愁脉脉离情有万千。莫不是锦堂欢缘分浅。莫不是蓝桥满时运悭。伤心怕向篷窗见也。堆积相思两岸山。
绕佛阁·四月八日浴佛
作者：高濂
朝代：明

教法西来，万天秋洗，千江月静。三乘印证。大破群迷、悟即为贤圣。镕金冶铁，妙相庄严，烧灯爇鼎。慧观顿觉，圆明不灭，方寸涵宗镜。四月正逢八日，看浴佛都人争胜。净土莲台，握圣水濯清影。昙花飞绕，俨悉达初生风景。无论贤愚，何分贵贱，是法平等。愿洗涤、尽皈清净。
绛都春·元日
作者：高濂
朝代：明

雪色初晴，看海月流红，楼台清晓。鼓吹千门，和气催促春回早。桃符爆竹都门道。太平风景依然好。朱屋笙歌，青楼人醉，红尘欢笑。吾老。四十年来，见人世、风雨阴晴多少。独有梅花，清寒不改当轩好。良辰相对怜倾倒。任散澹、无烦无恼。总红尘有事相干，道胡涂醉了。
绣带儿
作者：高濂
朝代：明
体裁：曲

难提起。把十二个时辰付惨悽。沈沈病染相思。恨无眠残月窗西。更难听孤雁嘹呖。堆积几番长叹。空自悲。怕春去留不住少年颜色。
绣带子·锦带
作者：高濂
朝代：明

翠软颤芳丛。粉匀深浅红。恍惚飞琼花外，绣带舞香风。开向雨濛濛。翻翠袖、似泣芳容。佳人著意，晓来攀折，为惜飘蓬。
缕缕金
作者：高濂
朝代：明
体裁：曲

丑女人上：夫和子两分开。大家逃难走。命难挨。偷生并就死。不尴不尬天那。。长途草滑湿弓鞋。越将我耽待作跌倒叫痛科。
缕缕金
作者：高濂
朝代：明
体裁：曲

乘骏马。走花街。好寻閒处哄闹中来。此是女贞观。车阗马隘。人人簇拥拜莲台。且停骖。看佛会。
缕缕金
作者：高濂
朝代：明
体裁：曲

旦上：行不上路途艰。前村无去所。况孤单没奈何。路上老娘带我一带。作跌科丑：方才我起得来。你又跌了。罢罢。起来起来。我与你同走一程。。你往何方去。休教落难内鸣锣科丑：快走快走。。身遭离乱死生间。反为你牵绊。
罗帐里坐
作者：高濂
朝代：明
体裁：曲

旦：春红满面。含羞怎言俗缘未断。把清规相玷。其间就里是我三生旧缘合前。
罗帐里坐
作者：高濂
朝代：明
体裁：曲

鸳鸯玉坠。碧霞玉簪。两物相赠。天教合欢。红丝翠幕。事非偶然。只是一件。虽是你两下夫妻前定。若是在我这里成亲。恐坏我的山门。你可到张二娘家。就托二娘为媒。待我侄儿回来。完娶便了。合：空门恐怕外人嫌。及早去寻个别院。
节节高
作者：高濂
朝代：明
体裁：曲

众：天风荡玉珂。泻银河。凉生玉指声凄楚。哀如诉。惹恨多。牵愁大。玉盘倒影穿帘幕。外作听科旦：为何琴弦急绝。敢是有人盗听。众：这里那得人来。旦：空门虽是隔红尘。怕花阴深处人藏躲。
节节高
作者：高濂
朝代：明
体裁：曲

旦：冰轮映碧萝。晚凉多。一声钟磬禅堂暮。松阴坐。展素罗。藤床卧。天街几点流萤度。净小旦：久闻陈姑弹得好琴。求听一曲。女童取琴过来旦理琴科：试操玉露。污耳污耳。。欲听瑶琴月下弹。彩云暗逐飞琼度。
花心动·瑞香
作者：高濂
朝代：明

露湿烟凝，簇繁英、镂红雕翠。外着轻霞，中含澹玉，开向残冬天气。夹径低垂青步障，倚风俨动鸾凤尾。锦萼包香待放，还须春雨。梦醒午窗凝思。恨愁结丁香，情怜兰蕙。剪裁鸡舌，剖碎麝脐，浓馥满襟蓓蕾。喜弹压芳菲，暖烘人醉。
花落寒窗
作者：高濂
朝代：明
体裁：曲

净：盼庭柯几度忧煎。走萧萧败叶翩翩。你看含香春信。望断陇头人远。想寥落白头增叹。此言。梦惹魂牵。使人肠断心剜。
花落寒窗
作者：高濂
朝代：明
体裁：曲

旦：叹人生万事由天。又何须苦苦埋冤。此身飘泊。一似湛露浮烟。那些个翠遮红掩。赧言。泪渍愁添。只忧春老庭萱。
荷叶杯·白莲
作者：高濂
朝代：明

曾说玉容倾国。堪惜。照水艳毛施。清标原不藉胭脂。为想出尘姿。占得瑶池玉井。清影。风乱白云低。舞动飘飘白羽衣。鸥鹭逐同飞。
菊花新
作者：高濂
朝代：明
体裁：曲

生上：两度长安空泪洒。无栖燕傍谁家。梦魂化蝶入桐花。飘蓬人在天涯。
菊花新
作者：高濂
朝代：明
体裁：曲

生上：白云红树隔乡关。雁字南飞枕簟寒。好梦又惊还。剪西风败叶姗姗。
菊花新
作者：高濂
朝代：明
体裁：曲

生上：绛桃春暖鱼龙变。向芸窗志绝韦编。功名一字总由天。谁羡乘轩服冕。
菊花新
作者：高濂
朝代：明
体裁：曲

生旦上生：数载椿萱隔面。如今喜到家园。旦：娘儿生死各移天。要见何年得见。
菩萨蛮·寓怀
作者：高濂
朝代：明

黄花祇为人憔瘦。愁处不禁风雨骤。病起强裁诗。吟枯得句迟。莎鸡鸣在户。水面流萤度。新月照银床。情长梦亦长。
蓦山溪·山丹
作者：高濂
朝代：明

幽庭深院，草砌花流电。红就火中百炼。直恁色深香浅。叶柔翡翠，丛压珊瑚，细分霞，低映日，纤瓣巧如剪。栽向幽窗，风里枝摇颤。把酒喜相看，竟沉醉、花浮人面。蜂蝶休猜，燕莺都不管。且自娱，且自看，长日闲消遣。
蕙兰芳引·兰
作者：高濂
朝代：明
体裁：词

绮石幽香，自一种、天然标格。向红紫春工，不受一些颜色。露滋风泛，但浪迹、湘江楚泽。对静几明窗，时伴云林卷册。
君子同心，美人羞献，岁寒自识。更托意琴声，避世为怜骚客。结好菖蒲，偏嫌荆棘。寄萧斋、着意为君培植。
蕙兰芳引·兰
作者：高濂
朝代：明

绮石幽香，自一种、天然标格。向红紫春工，不受一些颜色。露滋风泛，但浪迹、湘江楚泽。对静几明窗，时伴云林卷册。君子同心，美人羞献，岁寒自识。更托意琴声，避世为怜骚客。结好菖蒲，偏嫌荆棘。寄萧斋、著意为君培植。
虞美人·虞美人
作者：高濂
朝代：明

乌江别冢青青草。色与人俱好。多情指作美人花。怕教娇香嫣紫、委泥沙。蛱蝶也知春不久。花底闲消受。花瓣落西风。却似帐前拔剑、泣芙蓉。
蛮牌令
作者：高濂
朝代：明
体裁：曲

净：粉质似琼瑶。青鬓剪云绡。料应天上种。暂且谪尘嚣。念佛人何曾上天。住尘世且结鸾交。你若还苦守清规。可不负了蓝桥。
蛮牌令
作者：高濂
朝代：明
体裁：曲

旦：君家听相告。身已许蓬茅。为贪钟磬外。自结水云交。伴青松身閒意閒。共明月散诞逍遥。净：久闻清雅。今见绝色。果不虚传。若是苦守清规。可不辜负了你的青春。旦：念蒲质自甘弃捐。又何须雅念勤劳。
蝴蝶儿·秋海棠
作者：高濂
朝代：明

万千娇，绕丛开。轻盈疑是阿娇来。桃花填两腮。怯雨垂垂湿，羞风故故歪。多情偏喜傍幽斋。秋色满苔阶。
蝶恋花·蝴蝶花
作者：高濂
朝代：明

蝶倦枝头飞不去。醉色迷香，抵为春留住。翅染青青陇头雨。联翩斗影扶风舞。为惜花开蜂蝶妒。花幻蝶飞，幻蝶看犹误。梦断夕阳芳草路。春深花蝶归何处。
行香子 山矾 一名七里香
作者：高濂
朝代：明

蕊撒冰沙。叶亸金芽。托根枝、喜傍山家。春风倚笑，香雾秾花。白婆娑，深涧雪，洒松丫。常开二月，清芬七里，澹悠悠、月衬青霞。芝兰结伴，踯躅同华。韩寿香，何郎面，许同夸。
西地锦
作者：高濂
朝代：明
体裁：曲

生上：听得箫声催跨凤。似扶我两翼天风。
西江月 其一 题情
作者：高濂
朝代：明

一盏残灯明灭，半窗澹月朦胧。为云为雨几时同。相见何曾有梦。人去云山迢递，情分河汉西东。要知悲问总成空。害尽相思何用。
西江月 其一 题情，代作
作者：高濂
朝代：明

有恨不随流水，闲愁惯逐飞花。梦魂无日不天涯。醒处孤灯残夜。恩在难忘销骨，情含空自酸牙。重重叠叠剩还他。都在淋漓罗帕。
西江月 其二 赠隐
作者：高濂
朝代：明

镜里萧条短鬓，世间懒散闲人。布袍竹杖白纶巾。野鹤孤云身分。挥麈凉生竹径，閧尊花覆柴门。高歌一曲醉醺醺。翻覆世情休问。
西江月·其二
作者：高濂
朝代：明

地久天长有尽，愁消恨减何年。秋深病惹是春前。恩怨厮成一片。暗地情怜锦字，困人妆倦花钿。要知了却好姻缘。不在梦中峡畔。
西江月·白榴
作者：高濂
朝代：明

碧蕊似怜星眼，繁花学剪云衣。青霞为骨玉为肌。雅澹萧疏风味。幽梦白云绕绕，空阶明月依依。相传海上得来奇。分出琼台瑶砌。
西江月·题情
作者：高濂
朝代：明

一盏残灯明灭，半窗澹月朦胧。为云为雨几时同。相见何曾有梦。人去云山迢递，情分河汉西东。要知悲问总成空。害尽相思何用。镜里萧条短鬓，世间懒散闲人。布袍竹杖白纶巾。野鹤孤云身分。挥麈凉生竹径，閧尊花覆柴门。高歌一曲醉醺醺。翻覆世情休问。
西江月·题情，代作
作者：高濂
朝代：明

有恨不随流水，闲愁惯逐飞花。梦魂无日不天涯。醒处孤灯残夜。恩在难忘销骨，情含空自酸牙。重重叠叠剩还他。都在淋漓罗帕。地久天长有尽，愁消恨减何年。秋深病惹是春前。恩怨厮成一片。暗地情怜锦字，困人妆倦花钿。要知了却好姻缘。不在梦中峡畔。
解三酲
作者：高濂
朝代：明
体裁：曲

外：操时节人人要精鍊。斗时节个个要争先。国家重难军休怨。也只为保疆原。腾腾火发心上炎。赤眼吞胡星斗寒。合：亲征战。亲征战。不降胡誓不生还。
解三酲
作者：高濂
朝代：明
体裁：曲

所官：论吾侪世隆爵显。又岂敢自爱馀年。旌旗滚滚云霓闪。看剑戟雪霜寒。假饶他犯境来胡马。我这里仗剑争先雪大冤合前扮探子上。
调笑令·含笑花
作者：高濂
朝代：明

含笑。含笑。半吐半开芳抱。有意无声倦容。唇吐莲花澹红。红澹。红澹。雨过花稀叶暗。
谒金门
作者：高濂
朝代：明
体裁：曲

生病丑扶上：愁滋味。风雨暮秋天气。一枕相思头彻尾。如何消遣些。
谒金门·黄葵
作者：高濂
朝代：明

心倾日。一点孤忠默默。冷艳寒姿香酿蜜。向慕怜朝夕。一任风欺露涤。愧人剩有心赤。可是不同春有色。开落谁曾惜。
豆叶黄·菜花
作者：高濂
朝代：明

春满郊原水满堤。阴阴麦长菜花肥。丛丛蝴蝶斗香飞。洒金泥。浪叠黄云望欲迷。
贺圣朝·红葵
作者：高濂
朝代：明

薰风未破黄梅雨。叶展花开几许。俨牡丹换紫，蔷薇怯艳，芙蓉知妒。浅深高下，锦标妍湿，瀼瀼朝露。把金杯浮白，醉面分红，端阳日午。
贺新郎·七夕
作者：高濂
朝代：明

风洗云痕净。展藤床、天街傍晚，罗衫较冷。银烛画屏萤拍扇，最好今宵夜景。看黄姑、试开妆镜。姱容为怯经年病。漫匀霞、腮颊填桃杏。把眉月，鬓云重整。痴呆银汉窥桥影。鹊声喧、香车七驾，彩鸾双逞。玉殿瑶阶传密意，宝枕华灯欢庆。且莫话、别来孤另。此夕人间心上事，指双星、暗把盟言订。更乞与，红丝胜。
踏莎行·新秋
作者：高濂
朝代：明

云白吞烟，山青傲雨。西风瑟瑟惊幽户。奈何多病怕逢秋，偏是流光急于弩。一枕寒蛩，半窗红树。眼前惹起愁无数。藤床有梦隔巫阳，天街且卧看河鼓。
遐方怨·怀友
作者：高濂
朝代：明

云滚滚，雨霏霏。乡泪灯前，不信今番不湿衣。声声杜宇唤春归。偏不向、客窗人卧，枕边啼。
醉公子·朱槿
作者：高濂
朝代：明

路口西风媚。夕阳红欲醉。才放又惊残。荣枯朝暮间。含露篱边泣。何人问颜色。百年如梦中。一晨花较同。
醉太平
作者：高濂
朝代：明
体裁：曲

生：非痴。我青灯愁绪。听黄昏钟磬。夜半寒鸡。孤衾独抱。未曾睡先愁不寐。相思。静中一念有谁知。欲火炎遍身难制。把凡心自咽。只少个萧郎同并。彩凤同骑。
醉扶归
作者：高濂
朝代：明
体裁：曲

贴旦：悄悄将伊从头问。旦作惊介：失迎了。几时到此。贴旦：方才到此。你在此说些甚么。旦：并不曾开口。贴旦：何须苦苦假吞声我知道你。只为征车寂寞豫章城。因此上相思冷落临川郡你不要瞒我。一句句我都听得了。。你只为吹箫声断凤凰音。同衾早协熊罴梦。旦：未曾说出心头闷。早先恨着意中人。无端月色与花阴。为那焦桐勾引我谐秦晋实不瞒你。我与那潘郎。方好数宵。不意就被观主逼他赴试。一向杳无音信。身面上又做出这些事来。。因此上写个人边言字杳无音。只教我目边点水流难尽。
醉春风·紫荆
作者：高濂
朝代：明

细蕊缠青茜。繁葩融醉面。多情扶手捏柔条，颤。颤。颤。绛绡暴雾，红糁笼烟，紫金百炼。孝友能不倦。荣枯知易变。只愁摇落向风飞，漩。漩。漩。还宜月下，更好水边，笙歌庭院。
醉春风·题情
作者：高濂
朝代：明

娇惹游丝颤。笑掩齐纨扇。水边杨柳暮春时，见。见。见。钿垂金凤，衫前彩云，裙拖白练。不住口边念。赤紧心头恋。落花飞絮斗相思，怨。怨。怨。心拴两地，意结三生，情牵一线。
醉桃源·夹竹桃
作者：高濂
朝代：明

小桃红粉竹边匀。想见酒家春。翠烟低压澹霞痕。照眼色偏新。溪畔路，误渔人。花底翻令忆避秦。刘郎一去隔芳尘。梦绕渭川云。
醉红妆·玫瑰
作者：高濂
朝代：明

胭脂分影湿玻璃。香喷麝，色然犀。一般红韵百般奇。休错认，是蔷薇。绣囊佩剪更相宜。匀百和，藉人衣。把酒对花须尽醉，莫教醒眼，受花欺。
醉芦花·芦花
作者：高濂
朝代：明

山青青，水绿绿。芦花两岸风簌簌。白云引惹共飞扬，寒霜点缀怜披拂。牵动行人江上愁，低垂渔父滩头宿。月明洲渚橹咿哑，谁歌白苎西风曲。
醉花阴·垂丝海棠
作者：高濂
朝代：明

萼吐丝丝红衮衮。颤雨生轻韵。袅袅柳争妍，无力随风引。妆成云白拈霞衬。残醉含微哂。都只为东君，牵愁惹恨，缕缕萦方寸。
醉落魄·黄荼蘼
作者：高濂
朝代：明

一般风味。为惜残春偏着意。涂黄额试学宫娃媚。改艳添香，幽韵怜棠棣。芳名原向酒中得。风流彻骨镕金液。东君不是忙收拾。数自梅花，开到君应惜。
醉迟归
作者：高濂
朝代：明
体裁：曲

旦：意儿中无别见。忙来不为贪欢恋。只怕你新旧相看心变。追欢别院。怕不想旧有姻缘。那其间拚个死口含冤。到癸灵庙诉出灯前。和你双双发愿。生：想着你初相见。心甜意甜。想着你乍别时。山前水前。我怎敢转眼负盟言。我怎敢忘却些儿灯边枕边。只愁你形单影单。只愁你衾寒枕寒。哭得我哽咽喉乾。一似秋风断猿。
采莲子 其一 银莲
作者：高濂
朝代：明

霜冷汀洲云冷波，水中花撒小银杯。花似水仙人似玉，醉看明月不知回。
采莲子 其二 银莲
作者：高濂
朝代：明

花头碎剪玉玲珑。学白莲开不学红。花意怯春闲帖水，人心逐絮乱随风。
采莲子 其二 银莲
作者：高濂
朝代：明
体裁：词

花头碎剪玉玲珑，学白莲开不学红。花意怯春闲帖水，人心逐絮乱随风。
采莲子·银莲
作者：高濂
朝代：明

霜冷汀洲云冷波，水中花撒小银杯。花似水仙人似玉，醉看明月不知回。花头碎剪玉玲珑。学白莲开不学红。花意怯春闲帖水，人心逐絮乱随风。
重叠金·金钱
作者：高濂
朝代：明

花镌红玉开日午。长恨宵分付尘土。模铸竟谁成。金钱旧得名。人作樗蒲竞。共喜得花胜。旧说解通神。争怜不济贫。
金人捧露盘·黄蔷薇
作者：高濂
朝代：明

厌红妖，欺紫媚，占鹅黄。向东风、瑟瑟金装。翠条袅娜，笼烟带雨暗浮香。醉眠金屋开斗帐，轻拆麝香囊。更萧疏，槐借叶，菊为裳。笑盈盈、雅澹梳妆。露翻影动，打不开蝶醉蜂狂。不受东君脂粉误，别是行藏。
金字经
作者：高濂
朝代：明
体裁：曲

旦：皈依佛。愿洗着清净心。九品莲台度化身。身也么身。慈航共法云。亲见祇园佛世尊。
金字经
作者：高濂
朝代：明
体裁：曲

旦：皈依僧。普度着三千及大千。了义三乘共四禅。禅也么禅。淳修建法筵。愿拜着三世能修大圣贤。
金字经
作者：高濂
朝代：明
体裁：曲

旦：皈依法。愿悟着顽空与色空。净住迦维教阐弘。弘也么弘。心生万法中。愿心灭无生法亦空。
金珑璁
作者：高濂
朝代：明
体裁：曲

老旦上：洪炉谁大冶。煮乾坤烈火难遮。松影下避炎热。对南薰方打叠。且高卧南柯蚁穴。谁到此又传接。
锁南枝
作者：高濂
朝代：明
体裁：曲

外：河南郡是故园。王通姓名曾选元。老旦：失敬失敬。原来是位秋元。外：游学泛吴船。寻閒到禅院。蒙下榻有缘。更欲借莲池濯凡念。
锁南枝
作者：高濂
朝代：明
体裁：曲

旦上：穿萝径进鹤轩。我把秋波偷转屏后边。何处客临轩。敛衽且相见。相公稽首。外：仙姑拜揖。旦：师父稽首。此间相公何来老旦：此位是河南秋元王相公。。他放棹入桃源。投栖过庭院。旦：相公请坐。外：好一位仙姑。也在此出家。旦：念蒲柳甘弃捐。愧荒凉何因款刘阮。
锁南枝
作者：高濂
朝代：明
体裁：曲

老旦：他是人间种休猜做天上仙。外：敢问他高姓法名青春多少。老旦：妙常姓陈方幼年。外：敢是高徒老旦：是我愚徒。。他潇洒出尘凡。外：敢是同房。老旦：禅居在别院。他是金茎露玉井莲。不是照凌波梦中见。
锁南枝
作者：高濂
朝代：明
体裁：曲

老旦：离家舍今有年。五旬虚度尘世间。外：高姓祖居。老旦：法成家姓潘。和州历阳县。外：这观是何年盖造的。老旦：唐高祖创善缘。久崩颓是我重建。
锦堂春·萱花
作者：高濂
朝代：明

北树朱华日丽，生阶翠叶风长。纤蕤腻蔿舒芳艳，绝似杜兰香。仙骨瘦知髓绿，道家雅爱衣黄。何因花事关心事，相对隐忧忘。
锦缠道·蔷薇
作者：高濂
朝代：明

春色沉酣，朵朵撩风香吐。翠条高架猩红妒。迷蜂困蝶沾飞絮。帘笼昼永，霞彩含轻雾。问金谷锦屏，如今何处。风流疑、合同仙侣。燕扶落瓣起晴空，使青楼人怨，昨夜风和雨。
长拍
作者：高濂
朝代：明
体裁：曲

门外游蜂。门外游蜂。花间浪蝶。隔芳尘帘箔长遮。云寒月冷。这是自甘孤洁。净：你好硬心肠旦：心硬如铁。又何劳嚷嚷强来饶舌。清閒分同松柏老。岂肯做凡花墙外折。净：他家十分豪富。旦：从教富贵更豪奢。怎如我清贫守道。自有决烈。
长相思 题情二首 其一
作者：高濂
朝代：明
体裁：词

风淅淅，雨纷纷。孤枕偏怜梦里人。残灯醒断魂。相见少，寄书频。惹恨牵愁病是真。凭谁说与君。
长相思 题情二首 其二
作者：高濂
朝代：明
体裁：词

衾枕梦，别离魂。泪眼愁眉病怯春。何曾有怨嗔。花外路，意中人。见面虽稀背地亲。心头常抱恩。
长相思·夜坐
作者：高濂
朝代：明

云黯澹，月朦胧。落叶窗前几阵风。此时愁正浓。嗔易别，恨难逢。万语千言说梦中。觉来都是空。
长相思·怀人
作者：高濂
朝代：明

雨声长。雁声长。信隔三秋泪两行。听来应断肠。见时忙。别时忙。会少离多天一方。说来空感伤。
长相思·题情二首
作者：高濂
朝代：明

风淅淅，雨纷纷。孤枕偏怜梦里人。残灯醒断魂。相见少，寄书频。惹恨牵愁病是真。凭谁说与君。衾枕梦，别离魂。泪眼愁眉病怯春。何曾有怨嗔。花外路，意中人。见面虽稀背地亲。心头常抱恩。
长相思·鸳鸯菊
作者：高濂
朝代：明

连枝蕊，并蒂开。双双同抱锦心来。鸳鸯金翠钗。分两色，叠重台。扯弄相思一处栽。结成痴与呆。
降黄龙
作者：高濂
朝代：明
体裁：曲

惊疑。闪得我魄散魂飞。倦体轻盈。倩谁扶起。生：小生在此相扶。作抱旦旦怒介：你是书生班辈。好个书生班辈。错认仙姑。比做神女。生：差不多儿。文君幸见相如。两下情同鱼水。旦：休题。文君佳趣。这其间相如料难是你。生：多分是小生无疑。旦：潘郎好生无礼。我对你姑娘说来。生：说我何事。旦：秀才们偷香窃玉。意乱心迷。
隔浦莲·金莲
作者：高濂
朝代：明
体裁：词

浪迹碧湖葑草。羡金铺翠藻。俨似水中莲，比叶细，较花小。柔枝擎袅袅。谁幻巧。开落知多少。自幽悄。一片秋容，更有黄叶白蘋红蓼。举属匏尊，落日放舡偏好。野水寒烟共鱼鸟。容老。弄花波怜醉倒。
隔浦莲·金莲
作者：高濂
朝代：明

浪迹碧湖葑草。羡金铺翠藻。俨似水中莲，比叶细，较花小。柔枝擎袅袅。谁幻巧。开落知多少。自幽悄。一片秋容，更有黄叶白蘋红蓼。举属匏尊，落日放船偏好。野水寒烟共鱼鸟。容老。弄花波怜醉倒。
雁儿落带得胜令
作者：高濂
朝代：明
体裁：曲

净：我为他动春心难摆划。我为他赊下了相思债。你看他笑盈盈花外来。哄得我闹嚷嚷魂不在。赤紧的害张生消瘦些。这一会病相如渴不解。恨只恨隔几重离恨天。苦只苦扯不拢的合欢带。疑猜。莫不是凌波袜在巫山外。若得个和也么谐小使。。我把他做活观音常跪拜。
集贤宾
作者：高濂
朝代：明
体裁：曲

生：博山云袅鸡舌焚。听深树啼莺。独守长门枕自温。那消息有谁曾问。你看红新绿嫩。可惜老娇香腻粉。蜂衙蝶阵。闹嚷嚷也都只为着伤春。
雨中花·槐花
作者：高濂
朝代：明

十二珠帘阑曲曲。昼阴浓、叶分密绿。满地屯云，当空蔽日，枕箪敧寒玉。澹金花落疑残菊。怕西风、惊蝉簌簌。乱影疏星，碎摇凉月，庭院怜歌曲。
雨霖铃·中秋值雨
作者：高濂
朝代：明
体裁：词

雨混烟迷，听萧萧、声填空阔。湘帘不上银钩，恨寥落、一秋佳节。云外天香，黯黯把、蟾光顿灭。夜深沉、灯火楼台，人寂寥，管弦风月。天涯有恨成离别。正凄凉、人悲圆缺。是今宵、缺在人间，怕团圆、天边皎洁。泪点雨声厮混，把愁肠万结。叹此夜、千种离情，尽发付蛱蝶。
雪狮子
作者：高濂
朝代：明
体裁：曲

净：魂和梦思和想。都做了泣凤哀猿。那离巢乳燕谁收管。愁肠断。愁肠断。何时再得重相见。似破镜得团圆。秋风起也天。春风起也天。春去秋来。秋去春来。形孤影寡想杀我掌上文鸳。
雪狮子
作者：高濂
朝代：明
体裁：曲

老旦：频频去卜金钱。金钱似掷我珠泪悬。天边雁过声嘹呖。孤村外。孤村外。流水声儿喧。梦断夜如年。你看秋风起也天。春风起也天。春去秋来。秋去春来。形孤影寡。想杀我膝下斑斓。
霜天晓角
作者：高濂
朝代：明
体裁：曲

生上：来时江上。霜树添惆怅。此日人归春涨。满目花飞扰攘。
青玉案·玉璁
作者：高濂
朝代：明

轻烟低拂游丝倦。门掩昼长庭院。绿暗红残帘羃静。夕阳影里，芳草丛中，一种花娇颤。翠铺锦簇蝶身裁，看轻盈、还怜飞燕。舞向东风争得意，玉剪玲珑，枝横缭绕，满砌开应遍。
青衫湿·忆旧
作者：高濂
朝代：明

花边记得相逢处，依旧夕阳斜。空怜一段，青山流水，剩却嗟呀。恍然人在，湘裙拂柳，宫袖飞花。别离天远，寒烟红树，暮雨朝霞。
青门引·菖蒲花
作者：高濂
朝代：明

净几延清赏。把卷坐生闲爽。曾闻九节解通灵，幽香绮石，自得同高尚。枝黏玉屑花轻放。不是风尘相。寄托林泉雅致，流水怜飘荡。
风入松
作者：高濂
朝代：明
体裁：曲

净上：终朝独自坐沈吟。只为此劳魂。那人何日谐秦晋。空辜负年少青春。亲到桃花渡口。他见我定留情。
风入松 其一 春湖
作者：高濂
朝代：明

红烟紫雾隐楼台。高下花开。茸茸芳草长堤路，听笙歌、隔水声来。漾漾绿浮沙岸，依依翠霭山崖。人间何地是蓬莱。休更疑猜。风和树底鸟声细，照碧波、贝锦初裁。扶醉金鞯玉勒，牵情凤钿鸾钗。
风入松 其七 晴湖
作者：高濂
朝代：明

融融迟日艳桃花。柳亸金芽。山光掩映层层碧，荡湖波、几点晴霞。燕子争衔翠藻，鸳鸯稳睡青莎。红亭霁色媚韶华。金勒香车。笙歌声远花闲渡，倒尊罍、残日西斜。芳草眠留处处，醉人扶得家家。
风入松 其三 秋湖
作者：高濂
朝代：明

轻烟浮白荡山腰。树里红绡。扶苏日晚芙蓉醉，斗金风、桂子香飘。远岫云归片片，平沙雁落嘹嘹。一竿烟水傲鱼舠。分外逍遥。白蘋红蓼滩头醉，任沉酣、月小天高。黄叶几家茅屋，白杨一带溪桥。
风入松 其九 月湖
作者：高濂
朝代：明

天空云散月千山。四望青蓝。金波涤荡平湖影，照幽林、钟磬声闲。蓑笠何人把钓，楼台有客凭阑。锦裙同得此时看。雾湿云鬟。玉粲珠辉琼海夜，澹悠悠、水冷烟寒。松顶风摇鹤唳，山头犬吠僧还。
风入松 其二 夏湖
作者：高濂
朝代：明

芰荷十里锦云联。照水争妍。山光四壁青如洗，看奇峰、高插云边。接叶双双白鹭，穿花对对红鸳。依依杨柳绿参天。竞噪新蝉。南薰馥馥襟怀爽，坐深松、嗽雾披烟。琴弄山间明月，茶烹石上流泉。
风入松 其五 早湖
作者：高濂
朝代：明

金霞光映水波红。山吐烟浓。瀼瀼露湛松梢湿，恍人行在乱云中。翠色澹迷柳雾，红香飞落花风。氤氲忽散两高峰。青插芙蓉。澹黄一抹林峦日，艳湖光、镜净天空。树底鸟嘱风暖，马头草滑泥融。
风入松 其八 雨湖
作者：高濂
朝代：明

阴沉风雨白吞湖。山霭平铺。水云高下苍茫色，惹深烟、树影模糊。蔂蔂花侵雨倦，丝丝柳倩风扶。沙鸥野鸟自相呼。水涨菰蒲。雾宿湘帘和湿卷，暗空楼、高影扶苏。景在半开半合，妙观如有如无。
风入松 其六 晚湖
作者：高濂
朝代：明

稠烟低压水痕黄。紫绿山光。金霞翠雾双林晚，听哑哑、鸟宿斜阳。衔日远峰的的，吞云高树苍苍。沾衣寒湿露华香。欸乃沧浪。渡头灯火星沉水，韵昏钟、山角声长。风细金波荡月，夜深银汉生凉。
风入松 其十 雪湖
作者：高濂
朝代：明

瑶台银阙画图中。琼树玲珑。玉垒长堤跨十里，白茫茫、山色当空。树底红含瘦叶，云边绿剩孤松。梅花依旧月空朦。清兴谁同。鹤去不还千载梦，冻云深、亭锁阴浓。村店酒香人醉，山楼吟费诗工。
风入松 其四 冬湖
作者：高濂
朝代：明

山衔冻雨树吞霜。黯黯山光。掩映楼台红树里，浴清波、白鸟飞扬。村酒三杯扶醉，梅花几处浮香。寒空吟倚兴偏长。醉舞徜徉。水沉云冷三千顷，破寒烟、白露微茫。景入洪荒世界，人间蓬岛仙乡。
风入松 闲适十首 其一
作者：高濂
朝代：明
体裁：词

一春常为看花忙。载酒扶航。阴晴不断西湖路，偏怜山水情常。杨柳桥边醉月，桃花堤上飞觞。撩人芳草带斜阳。绿软红香。朝来风雨春无主，眼前彫谢韶光。烧烛漫浮烟水，高歌且着颠狂。
风入松 闲适十首 其七
作者：高濂
朝代：明
体裁：词

芙蓉花落水痕收。山冷云稠。蒹葭风露苍苍晚，深烟荡破渔舟。有待一林红叶，相亲几队沙鸥。能歌白苎锦缠头。秋色明眸。十二桥边花月夜，凤钗雀舫长游。谈笑自怜空阔，萧骚兴落抢洲。
风入松 闲适十首 其九
作者：高濂
朝代：明
体裁：词

浓烟稠白望中深。雪色云阴。梅花剩有西泠约，携尊不负追寻。荡日冰澌万顷，摇风玉瘦千林。寒空倚阁费孤吟。坐有知音。一鸟不飞天影黑，微茫山树俱沉。歌出阳春白雪，情怜远水遥岑。
风入松 闲适十首 其二
作者：高濂
朝代：明
体裁：词

幽闲芳草闭柴门。绝似乡村。桑绿鸣鸠花拂燕，新晴帘卷残春。草上深红浅白，阶前剩雨残云。溪头水满且垂纶。学做闲人。心地不存寒暑念，由他谁富谁贫。载酒客来明月，裁诗人醉黄昏。
风入松 闲适十首 其五
作者：高濂
朝代：明
体裁：词

开帘华月满空楼。天净云收。咿哑雁落青山外，萧萧树泠风秋。霜叶惯红客泪，芦花乐白人头。年来灯里已无油。颖悟掸修。且看生灭眼前景，何须别有参求。生向青枝艳色，灭随黄叶东流。
风入松 闲适十首 其六
作者：高濂
朝代：明
体裁：词

白云堆里有衡茅。近水临桥。有竹有松兼有鹤，更多短短红桃。翠壁丹霞景媚，青山绿树楼高。门前常有小渔舠。不待人招。载酒穿云湖上晚，醺醺弄月吹箫。个里不关荣辱，其间尽自逍遥。
风入松 闲适十首 其十
作者：高濂
朝代：明
体裁：词

青襟耽误十年余。宇宙身迂。翰墨虚为湖海客，前津始悟迷途。寄傲且看山水，消忧漫托琴书。倦将短发为人梳。世故休羁。身学偷闲心学懒。萧然物外闲居。建业何妨饮水，武昌不羡多鱼。
风入松 闲适十首 其四
作者：高濂
朝代：明
体裁：词

荷花十里水浮香。夏日初长。披襟散发云深处，能教肌骨生凉。折得碧筒劝酒，还堪荷叶为裳。举杯浮白醉红妆。潦倒壶觞。山青不改年年色，无心云出云藏。懒逐风尘炎日，且看烟树斜阳。
风入松·其三
作者：高濂
朝代：明
体裁：词

残棋未了夕阳边。结静中缘。如今翻覆人间事，争敲觑劫牵缠。坐下清香苦茗，床头断简残编。一钩新月印前川。柳雾花烟。朝朝暮暮催千古，风风雨雨堪怜。白眼且看变幻，清尊不负芳年。
风入松·其八
作者：高濂
朝代：明
体裁：词

青蒲白日自铺排。新筑幽斋。白云不碍窗前冷，香分花草亭台。藏帖藏书藏画，栽松栽竹栽槐。区区俗虑早忘怀。一任痴呆。但得清闲穷也好，风尘鱼鸟休猜。无怪黄梁托梦，何人碧眼怜才。
风入松·对酒
作者：高濂
朝代：明

仰天把酒更高歌。愁奈余何。生平不断天涯梦，如今无复南柯。何事朱门霄汉，且看茅屋藤萝。世情无地不风波。休怨蹉跎。乾坤惯妒英雄客，常时草草消磨。况是生年有限，到头占地无多。
风入松·春湖
作者：高濂
朝代：明

红烟紫雾隐楼台。高下花开。茸茸芳草长堤路，听笙歌、隔水声来。漾漾绿浮沙岸，依依翠霭山崖。人间何地是蓬莱。休更疑猜。风和树底鸟声细，照碧波、贝锦初裁。扶醉金鞯玉勒，牵情凤钿鸾钗。芰荷十里锦云联。照水争妍。山光四壁青如洗，看奇峰、高插云边。接叶双双白鹭，穿花对对红鸳。依依杨柳绿参天。竞噪新蝉。南薰馥馥襟怀爽，坐深松、嗽雾披烟。琴弄山间明月，茶烹石上流泉。轻烟浮白荡山腰。树里红绡。扶苏日晚芙蓉醉，斗金风、桂子香飘。远岫云归片片，平沙雁落嘹嘹。一竿烟水傲鱼舠。分外逍遥。白蘋红蓼滩头醉，任沉酣、月小天高。黄叶几家茅屋，白杨一带溪桥。山衔冻雨树吞霜。黯黯山光。掩映楼台红树里，浴清波、白鸟飞扬。村酒三杯扶醉，梅花几处浮香。寒空吟倚兴偏长。醉舞徜徉。水沉云冷三千顷，破寒烟、白露微茫。景入洪荒世界，人间蓬岛仙乡。金霞光映水波红。山吐烟浓。瀼瀼露湛松梢湿，恍人行在乱云中。翠色澹迷柳雾，红香飞落花风。氤氲忽散两高峰。青插芙蓉。澹黄一抹林峦日，艳湖光、镜净天空。树底鸟嘱风暖，马头草滑泥融。稠烟低压水痕黄。紫绿山光。金霞翠雾双林晚，听哑哑、鸟宿斜阳。衔日远峰的的，吞云高树苍苍。沾衣寒湿露华香。欸乃沧浪。渡头灯火星沉水，韵昏钟、山角声长。风细金波荡月，夜深银汉生凉。融融迟日艳桃花。柳亸金芽。山光掩映层层碧，荡湖波、几点晴霞。燕子争衔翠藻，鸳鸯稳睡青莎。红亭霁色媚韶华。金勒香车。笙歌声远花闲渡，倒尊罍、残日西斜。芳草眠留处处，醉人扶得家家。阴沉风雨白吞湖。山霭平铺。水云高下苍茫色，惹深烟、树影模糊。蔂蔂花侵雨倦，丝丝柳倩风扶。沙鸥野鸟自相呼。水涨菰蒲。雾宿湘帘和湿卷，暗空楼、高影扶苏。景在半开半合，妙观如有如无。天空云散月千山。四望青蓝。金波涤荡平湖影，照幽林、钟磬声闲。蓑笠何人把钓，楼台有客凭阑。锦裙同得此时看。雾湿云鬟。玉粲珠辉琼海夜，澹悠悠、水冷烟寒。松顶风摇鹤唳，山头犬吠僧还。瑶台银阙画图中。琼树玲珑。玉垒长堤跨十里，白茫茫、山色当空。树底红含瘦叶，云边绿剩孤松。梅花依旧月空朦。清兴谁同。鹤去不还千载梦，冻云深、亭锁阴浓。村店酒香人醉，山楼吟费诗工。
风入松·秋思
作者：高濂
朝代：明

西风一枕雁哑哑。残月窗纱。梦魂惯引心头事，恨牵缠、绕遍天涯。愁共万层山叠，情怜一片云遮。银釭隐隐落灯花。空自嗟呀。半生未了相思债，到如今、尽属冤家。何日画屏中雀，晓看妆镜堆鸦。
风入松·闲适十首
作者：高濂
朝代：明

一春常为看花忙。载酒扶航。阴晴不断西湖路，偏怜山水情常。杨柳桥边醉月，桃花堤上飞觞。撩人芳草带斜阳。绿软红香。朝来风雨春无主，眼前彫谢韶光。烧烛漫浮烟水，高歌且着颠狂。幽闲芳草闭柴门。绝似乡村。桑绿鸣鸠花拂燕，新晴帘卷残春。草上深红浅白，阶前剩雨残云。溪头水满且垂纶。学做闲人。心地不存寒暑念，由他谁富谁贫。载酒客来明月，裁诗人醉黄昏。残棋未了夕阳边。结静中缘。如今翻覆人间事，争敲觑劫牵缠。坐下清香苦茗，床头断简残编。一钩新月印前川。柳雾花烟。朝朝暮暮催千古，风风雨雨堪怜。白眼且看变幻，清尊不负芳年。荷花十里水浮香。夏日初长。披襟散发云深处，能教肌骨生凉。折得碧筒劝酒，还堪荷叶为裳。举杯浮白醉红妆。潦倒壶觞。山青不改年年色，无心云出云藏。懒逐风尘炎日，且看烟树斜阳。开帘华月满空楼。天净云收。咿哑雁落青山外，萧萧树泠风秋。霜叶惯红客泪，芦花乐白人头。年来灯里已无油。颖悟掸修。且看生灭眼前景，何须别有参求。生向青枝艳色，灭随黄叶东流。白云堆里有衡茅。近水临桥。有竹有松兼有鹤，更多短短红桃。翠壁丹霞景媚，青山绿树楼高。门前常有小渔舠。不待人招。载酒穿云湖上晚，醺醺弄月吹箫。个里不关荣辱，其间尽自逍遥。芙蓉花落水痕收。山冷云稠。蒹葭风露苍苍晚，深烟荡破渔舟。有待一林红叶，相亲几队沙鸥。能歌白苎锦缠头。秋色明眸。十二桥边花月夜，凤钗雀舫长游。谈笑自怜空阔，萧骚兴落抢洲。青蒲白日自铺排。新筑幽斋。白云不碍窗前冷，香分花草亭台。藏帖藏书藏画，栽松栽竹栽槐。区区俗虑早忘怀。一任痴呆。但得清闲穷也好，风尘鱼鸟休猜。无怪黄梁托梦，何人碧眼怜才。浓烟稠白望中深。雪色云阴。梅花剩有西泠约，携尊不负追寻。荡日冰澌万顷，摇风玉瘦千林。寒空倚阁费孤吟。坐有知音。一鸟不飞天影黑，微茫山树俱沉。歌出阳春白雪，情怜远水遥岑。青襟耽误十年余。宇宙身迂。翰墨虚为湖海客，前津始悟迷途。寄傲且看山水，消忧漫托琴书。倦将短发为人梳。世故休羁。身学偷闲心学懒。萧然物外闲居。建业何妨饮水，武昌不羡多鱼。
馀文
作者：高濂
朝代：明
体裁：曲

收场大梦如蓬转。堪笑才情雅念。慢把新词作话传。
香柳娘
作者：高濂
朝代：明
体裁：曲

贴旦：不须用泪零。不须用泪零。他是书生志诚。一言为定。且宽心自稳。且宽心自稳。他与你无情做有情。你何必旧恨添新恨我有一句话和你说。。你只要好看成此身。好看成此身。他与你儿女事关心。料他不把情儿冷。旦：想他无定准。想他无定准。怕他富贵厌奴贫。怕他花柳人勾引。到三更四更。到三更四更。怕听孤雁两三声。残月半窗冷。渐恹恹瘦损。渐恹恹瘦损。我心儿里怕人嗔。口儿里怕人问。
香罗带
作者：高濂
朝代：明
体裁：曲

你看寒灯挑短檠。熏笼自温。孤鸿怕听窗外声。提起我那心头病也。空自睡不稳。梦还惊。凄凉怎生挨着枕。数尽那更筹也。短叹长吁千万声旦作隐几介贴旦上。
香罗带
作者：高濂
朝代：明
体裁：曲

萧郎无信音。恹恹愁闷。多应怀抱一个小情人。作呕吐介：因此上呕病几曾停也。又见裙带短。好心惊。羞惭空自揾啼痕。怕有人知也。教我乱掩胡遮不出门。
驻云飞
作者：高濂
朝代：明
体裁：曲

末：问尔诸贤。尧舜君民何者先。何者匡时乱。何者回天变。嗏。恢复旧中原。何为长便。尔士谟谋悉对彤庭献。圣主方求忠直言。万姓方求解倒悬。
驻云飞
作者：高濂
朝代：明
体裁：曲

生外净：臣对愚言。尧舜临民仁政先。殿陛除谗谄。畿甸轻科敛。嗏。选将任兵权。坚车致远。重赏崇恩。士卒同欢怨恢复中原反掌间。汤武兵威一怒间。
高阳台·自述
作者：高濂
朝代：明

坐倚芝云，摊书霞几，卧缘湘竹为床。鸠藜蒲笠，药帘中有奇方。心阆已断风尘梦，尽幽闲、草色花香。怕人间、多事向炎蒸，抵死奔忙。一椽仅有南阳。喜窗开照水，竹碍斜阳。抱琴沽酒，醉歌盘涧诗章。鞭骥豢龙些个事，叹冰山、是尔收场。幸吾生、少常欢笑，老不悲伤。
高阳台·重九
作者：高濂
朝代：明

黄菊擎霜，紫萸带雨，年华又早重阳。风喧病叶，夜来声满书窗。晓看日放些儿影，渐云收、青吐山光。为怜戏马应弦，还忆穿杨。芒鞋竹杖荷裳。快扳萝扪壁，峻岭崇冈。纵目流观，平沙雁落长行。糗糕菊酒迎凉脯，且鲸吞、沉醉何妨。尽幽闲，佩萸力健，落帽人狂。
鲍老催
作者：高濂
朝代：明
体裁：曲

旦：输情输意。鸳鸯已入牢笼计。恩情怕逐杨花起。一首词。两下缘。三生谜。相看又恐相抛弃。等閒忘却情容易。也不管人憔悴。
鹊桥仙·牵牛
作者：高濂
朝代：明

金风初动，银汉低垂，传说鹊桥曾度。碧罗蓝缕俨仙衣，乞与人间晓来睹。木樨开后，芙蓉巳老，占却秋光无数。竹篱摇蔓短长风，欲飞去、紫云高处。
鹤冲天·白菊
作者：高濂
朝代：明
体裁：词

分露色，弄霜妍。花叠月痕圆。倦将红紫斗春鲜。冰魂空自怜。黄木冠。白羽扇。醉卧花边篱畔。满空干叶作秋声。惜花心为惊。
鹧鸪天
作者：高濂
朝代：明

休向灯前泣雁鱼。雁鱼何处解传书。耽心病久心应碎，惹泪情多泪亦枯。离别恨，几时无。惊魂风里絮沉扶。此心虽醒常如梦，梦里翻怜醒不如。
鹧鸪天·代作
作者：高濂
朝代：明

此身何处最堪怜。夜半孤灯梦里天。鬓白每因愁长出，泪红抵为恨流穿。心上月，梦中言。几时得遂几时圆。当初只说多情好，谁信多情是病源。
鹧鸪天·自述
作者：高濂
朝代：明

打伙红尘四十年。空将一线为人牵。如今准给山林帖，作正支销风月钱。红满面，白盈颠。朝朝花柳傍湖边。从教占定人间乐，不向风尘计可怜。
鹧鸪天·闺情
作者：高濂
朝代：明

星桥云锁路薶轮。孤枕残鸡梦里身。芳信不传天外雁，佳期偏隔月中人。桃怯媚，柳含颦。僬悴难禁一两春。声断紫箫肠已断，不知犹有未招魂。
鹧鸪天·闻筝
作者：高濂
朝代：明

住月停云指下弦。牵情弹出更凄然。相思寄托无形字，掩泪空多背地怜。声度曲，色当筵。银甲犹传未了言。云冷不飞花外恨，月明羞对梦中圆。
黄莺儿
作者：高濂
朝代：明
体裁：曲

外：花院手閒敲。战楸枰两下交。争先布摆装圈套。双关那着。旦：我输了这一子了。外：单敲这着。外作思科旦：相公用心。外：声迟思入风云巧。笑山樵。从他烂柯。不识我根苗。
黄莺儿
作者：高濂
朝代：明
体裁：曲

旦：换局更难饶。你热心机我冷眼瞧。其间有路应难到。外：待我点眼。旦：我推开那着。点破你这着。双关那怕你能单帛。笑鸣蜩。纵横羽甲。千局总徒劳。
黄莺儿
作者：高濂
朝代：明
体裁：曲

旦：芳草掩重门。住仙山欲避秦。门前怕有渔郎问。清閒此身。林泉片云。琐窗不管春愁恨相公。你莫怪我说。。免劳魂。巫山路远。空费梦中心。
岳阳楼
作者：高濲
朝代：明

巴陵城上岳阳楼，楼外长江日夜流。残雨数峰衡岳晓，暮云孤树洞庭秋。仙人夜奏沙边笛，估客春移树杪舟。十二危阑闲极目，满汀杨柳不胜愁。
同张大司马至茂屿庄作
作者：高瀛
朝代：明
体裁：古风

空江渺何许，微茫半村雨。何当披玄云，风月来相主。白云亦自好，白雨一江秋。长年陪谢傅，著屐过西州。
月明桥
作者：高炉
朝代：明

何处月明桥，花宫对浦潮。即今明月夜，时有客吹箫。
怀仙歌赐周玄初（永乐四年九月十九日。见周玄真《鹤林类集》）
作者：高煦
朝代：明

我怀蓬岛之仙人，骖驾朱凤骑紫麟。瑶池清宴接谈笑，误落尘寰经几春。青童昨夜传书至，中有琅函洞章字。洞口桃花似旧时，门外孤松发新翠。椷书欲报碧云远，薜叶女萝若在眼。方平倘会蔡经家，为报扶桑水清浅。
感兴二首
作者：高煦
朝代：明

东风拆群植，淡荡吹芳辰。鸟鸣声已和，得气先于人。况我圣明父，奉天弘至仁。遂令六合里，万物皆生春。朝回坐斋阁，怡然乐吾真。诗章学古雅，琴调多清新。缅怀古哲王，宝贤安国民。予才虽未逮，有志当期伸。疏泬带小雪，皎皎当前楹。暗香袭罗幕，诗怀浩然清。呵手写新句，异彼尘俗情。追咏古帝王，得失相与评。污青究心迹，丹铅分重轻。知我及罪我，愧彼春秋名。寒月照绮窗，囧囧为我明。整襟重自警，凛冽如怀冰。
感兴二首·其一
作者：高煦
朝代：明
体裁：古风

东风拆群植，淡荡吹芳辰。鸟鸣声已和，得气先于人。况我圣明父，奉天弘至仁。遂令六合里，万物皆生春。朝回坐斋阁，怡然乐吾真。诗章学古雅，琴调多清新。缅怀古哲王，宝贤安国民。予才虽未逮，有志当期伸。
感兴二首·其二
作者：高煦
朝代：明
体裁：古风

疏泬带小雪，皎皎当前楹。暗香袭罗幕，诗怀浩然清。呵手写新句，异彼尘俗情。追咏古帝王，得失相与评。污青究心迹，丹铅分重轻。知我及罪我，愧彼春秋名。寒月照绮窗，囧囧为我明。整襟重自警，凛冽如怀冰。
拟古诗（六首。永乐五年）
作者：高煦
朝代：明

三五肇人极，圣道何巍巍。夏殷逮成周，文风渐弘开。吕政绝天纪，残苛恣雄猜。万姓坐涂炭，六籍成寒灰。自谓世无敌，沙丘忽崩摧。阿房乐未央，长城空怨堆。人文至今存，狂秦安在哉？千古骊山下，秽德衔余哀。武皇藉文景，民殷仓粟陈。不守清净化，开边政多门。四方屡游幸，万里行三军。有子不自保，哀哉真少恩。外虚仁义名，奈兹多欲身。神仙在何处，茂陵今几春。自古寺人职，司阍供洒扫。秦汉始挠政，国本亦枯槁。唐初任犹轻，高贵在天宝。沦胥宣懿间，神器由颠倒。门生诋天子，尊重压元老。社稷遂已墟，群阉那自保。全忠不堪忿，歼殒何草草。嗟哉太宗业，家奴坏王道。后世宜鉴之，虑患防须早。道君莅天位，聪明迈前人。绍述溺新法，弃彼艺祖仁。昏荒事花石，艮岳排秋旻。师相宠京贯，狂妄开燕云。藩篱既已撤，狼虎俄成群。吞噬至骨肉，和议尚纷纭。父子徙沙漠，中原陷胡尘。至今窃愤录，一览犹伤神。磊落元始祖，英名出天然。继统一海内，彬彬任才贤。偃武重斯文，生民皆息肩。从容颇中道，暗合如有传。胡俗思改易，华风未能全。文统与桑哥，相继专威权。兹诚损盛德，诛殛断弗怜。贻谋计亦疏，国运无百年。顺帝饶巧思，良工弗能及。奇后亵坤仪，储子骄相袭。奸回屡登崇，弊政滋郡邑。群雄遂蜂起，志士如龙螫。脱脱力未展，扩廓兵方集。信谗忌成功，九庙斯嶪岌。不有昏政乖，那归皇祖急。历数在圣明，万代洪基立。
拟古诗（六首。永乐五年）·其一
作者：高煦
朝代：明
体裁：古风

三五肇人极，圣道何巍巍。夏殷逮成周，文风渐弘开。吕政绝天纪，残苛恣雄猜。万姓坐涂炭，六籍成寒灰。自谓世无敌，沙丘忽崩摧。阿房乐未央，长城空怨堆。人文至今存，狂秦安在哉？千古骊山下，秽德衔余哀。
拟古诗（六首。永乐五年）·其三
作者：高煦
朝代：明
体裁：古风

自古寺人职，司阍供洒扫。秦汉始挠政，国本亦枯槁。唐初任犹轻，高贵在天宝。沦胥宣懿间，神器由颠倒。门生诋天子，尊重压元老。社稷遂已墟，群阉那自保。全忠不堪忿，歼殒何草草。嗟哉太宗业，家奴坏王道。后世宜鉴之，虑患防须早。
拟古诗（六首。永乐五年）·其二
作者：高煦
朝代：明
体裁：古风

武皇藉文景，民殷仓粟陈。不守清净化，开边政多门。四方屡游幸，万里行三军。有子不自保，哀哉真少恩。外虚仁义名，奈兹多欲身。神仙在何处，茂陵今几春。
拟古诗（六首。永乐五年）·其五
作者：高煦
朝代：明
体裁：古风

磊落元始祖，英名出天然。继统一海内，彬彬任才贤。偃武重斯文，生民皆息肩。从容颇中道，暗合如有传。胡俗思改易，华风未能全。文统与桑哥，相继专威权。兹诚损盛德，诛殛断弗怜。贻谋计亦疏，国运无百年。
拟古诗（六首。永乐五年）·其六
作者：高煦
朝代：明
体裁：古风

顺帝饶巧思，良工弗能及。奇后亵坤仪，储子骄相袭。奸回屡登崇，弊政滋郡邑。群雄遂蜂起，志士如龙螫。脱脱力未展，扩廓兵方集。信谗忌成功，九庙斯嶪岌。不有昏政乖，那归皇祖急。历数在圣明，万代洪基立。
拟古诗（六首。永乐五年）·其四
作者：高煦
朝代：明
体裁：古风

道君莅天位，聪明迈前人。绍述溺新法，弃彼艺祖仁。昏荒事花石，艮岳排秋旻。师相宠京贯，狂妄开燕云。藩篱既已撤，狼虎俄成群。吞噬至骨肉，和议尚纷纭。父子徙沙漠，中原陷胡尘。至今窃愤录，一览犹伤神。
洞天秋望赐周玄初
作者：高煦
朝代：明

蓬莱宫阙涵清秋，羽客临风闲倚楼。海天一碧湛杯水，尘埃九野分中州。云里仙归鸣佩玉，紫凤琪园自栖宿。遥瞻西极半林青，知是瑶池桃未熟。
江山万里图
作者：高玘
朝代：明
体裁：五言排律

元气湿淋漓，攒峰万仞危。排空森剑戟，猎雾动旌旗。迥与星辰逼，幽通雨露滋。岷峨相控带，衡岳共崔巍。云暗苍梧夕，烟霾梦泽时。猿声闻断续，雁影度参差。飞瀑凌三峡，层峦隔九疑。日边窥鸟道，天际引龙蕤。斑竹湘娥泪，青蘋屈子悲。花香武陵路，草色汉阳陂。阁险依岩石，桥危拂树枝。仙踪殊窅渺，旅思共凄其。峭壁临江断，洪流赴海迟。扬帆方利涉，策马欲何之。分野全归楚，民居半杂夷。嶂回青作画，溪转绿分支。拔地琼崖折，悬虹玉涧垂。幽探穷物象，凝睇豁襟期。倏忽神灵异，崩腾虎豹驰。洞寒啼木客，谷静隐山魑。浩兴毫端发，雄图掌上披。胜游嗟未遂，展玩起遐思。
登恒山遇雪
作者：高璧
朝代：明
体裁：古风

塞北一雪天增高，千岩万壑如云涛。天孙剪水水龙号，银花翻海走白鳌。仙家鹤氅乘罡飙，珠幡玉盖来层霄。同过元都慰寂寥，璧也何幸蒙佳招。相与拍手醉琼醪，俯视四海空色毫。龙沙万里寒萧条，更遣滕六埋天骄。悯念赤子声嗷嗷，六丁下界除氛妖。遗蝗入地今全消，有年大有千千朝。天子垂拱同唐尧。
秋日逆旅送友人
作者：高璧
朝代：明

七泽波涛险，三边道路穷。同悲迹类梗，独咏首如蓬。晚色平芜外，秋声落木中。毋将衰飒泪，临别洒西风。
陇头水
作者：高瓛
朝代：明

陇坂崎岖陇水长，征人陇上望家乡。停车驻马不能渡，呜咽声中欲断肠。抽刀斩水水不绝，拔山塞川川更咽。前军洗疮血尚存，后军滴泪水复浑。丈夫有志沙场死，未到陇头愁塞耳。
娟娟曲
作者：高登第
朝代：明
体裁：古风

遥想当年张丽华，化作娟娟堕狭邪。红粉丛中行第一，清歌妙舞最当家。娟娟云，梦回巫峡绕湘裙。娟娟雨，浸渍珊瑚腻于乳。娟娟风，枇杷花下燕匆匆。娟娟月，载花船上偏明洁。娟娟发，曾向多情金剪落。娟娟眉，春山写出捧心悲。娟娟目，双星烱出秋波浴。娟娟腮，两两桃花碧镜开。娟娟齿，瓠犀乍启绫束咫。娟娟指，笑折芙容玉为矢。豆蔻含香鸡舌轻，锦纹罗袜莲花生。一朝嫁作伊州妇，钿蝉零落浑身素。章台花柳忆王孙，对镜悲啼入宫妒。忆昔娟娟未破瓜，楼头扇底艳名花。今日娟娟似秋月，杜鹃枝上五更斜。
闽归简吴巨手
作者：高百户
朝代：明
体裁：七言绝句

半床书卷剩山河，如此归来可奈何。便欲与君同一醉，梅花不比旧时多。
正月二十五日修敬吟社宴集次韵
作者：高直
朝代：明

池亭面面绕朱栏，每月探泉到碧山。乐事还寻诸老共，浮生能得几时闲。行厨送馔来花外，啼鸟催诗出树间。扶醉登舟天已暮，月明湖上放歌还。
竹石开社赏牡丹
作者：高直
朝代：明

白首论交保岁寒，人间富贵等闲看。斯文结社能追洛，稽古成名岂慕桓。青帝欲归犹驻驾，彩云将堕乱遮阑。一时乐事应无价，且尽樽前半日欢。
王乔洞
作者：高相
朝代：明
体裁：七言绝句

千尺云埋奈尔何，仙家只许此中过。当年经落双凫舄，惹得人间下网罗。
紫云山晴雪
作者：高相
朝代：明
体裁：七言律诗

雪消徐步见前山，万里归鸿一望间。赋就梁园题半壁，书来郢曲映千湾。芳春未度芙蓉翠，新霁初开薜荔班。荒岭萧萧游履少，到来青紫任君攀。
苏坟
作者：高相
朝代：明
体裁：七言律诗

细雨初收曙色寒，苏坟瞻拜拥衣冠。森森陇树春云霭，耿耿碑文夜月看。古寺鸣钟风韵迥，断桥流水涧声潺。我来桑梓君知否，勒马东归兴未阑。
金泉寺
作者：高祚
朝代：明
体裁：五言律诗

雨后看山好，秋深到夕凉。祇怜远尘世，应欲谒空王。古桧高含翠，岩花幽自香。招邀步洲渚，乘醉咏沧浪。
湖堤
作者：高秉渠
朝代：明
体裁：古风

舍馆意未安，游览力已猛。披衣出芳原，苍翠周四屏。琳宫千百尺，巀嵲吞颢景。兰若非一居，鳞次若万井。旋窥大佛寺，却失龙象整。其阳枕江涛，其阴负脩岭。步步异前踪，行行惜去境。断桥曾不断，石堤相与永。绿柳何葳蕤，间之桃与杏。柔飔剪绮縠，密叶含藻荇。群秀欣有托，万象纷然炳。叹息苏长公，千载若俄顷。江山不改旧，风月谁为领。抚景忆往昔，令人发深省。
绀珠泉
作者：高翀
朝代：明
体裁：五言律诗

移席寻佳胜，珠泉寒且清。玉波翻蟹眼，银海照蝉缨。洗盏醉还酌，临流坐独醒。苏门何处是，一笑沧洲情。
涢水晴波
作者：高联捷
朝代：明
体裁：五言律诗

汎汎城西水，泱泱日夜流。波清时见底，风正促行舟。野旷天容瘦，云空月色遒。朝光生潋滟，相对一閒鸥。
庚戌元旦七十岁自述
作者：高自卑
朝代：明
体裁：七言律诗

清旦闻鸡报古稀，才知六十九年非。文章久让蛇神幻，意气空随蝶梦飞。三代堂前迟白发，两闱局外问朱衣。穷山野老无他课，尝诵弥陀对夕晖。
拟谒季子庙分得黄字
作者：高自卑
朝代：明
体裁：七言律诗

片石高风郁古堂，春秋不挂野雄黄。观潮扬子江犹觐，侨冢春申土别香。丰镐有传新俎豆，荆蛮无改旧冠裳。让王伯仲真堪季，蜗角乾坤空自忙。
温清堂二首·其一
作者：高自卑
朝代：明
体裁：七言律诗

世业遗经并斗辉，诗传温厚易精微。赓歌风雅登清庙，俯仰乾坤老布衣。但愿力田供子职，况偕同气乐天机。宅家尺一需贤急，屡下堂前不振飞。
温清堂二首·其二
作者：高自卑
朝代：明
体裁：七言律诗

纯孝真堪天下施，宜兄宜弟国人宜。冬温爱日衾裯展，夏静当风枕簟移。若向当年问门第，已占先世属工垂。早知宦味只如此，无负联吟知己诗。
五台和前韵·其一
作者：高荥
朝代：明
体裁：七言律诗

翠屏天设壮南台，台上禅宫魏帝开。日影浮香僧晒药，烟光破绿鹤眠苔。化城钟磬忘昏晓，尘境轮蹄绝往来。笑指赤崖岑寂处，山云野鹤自徘徊。
五台和前韵·其三
作者：高荥
朝代：明
体裁：七言律诗

岚侵斗柄郁崔嵬，老我跻攀恣往回。寒气逼人飞夏雪，泉声落涧响晴雷。灵踪犹见心为石，浮世空传羽化杯。最喜山房留款夜，地炉煨芋拨残灰。
五台和前韵·其二
作者：高荥
朝代：明
体裁：七言律诗

石磴崚嶒山色苍，登临如在紫垣旁。孤蟾入夜悬中界，八水流春到下方。日暮芙蓉呈好景，秋深薝卜散幽香。题诗追和张天觉，添作云山草木光。
五台和前韵·其四
作者：高荥
朝代：明
体裁：七言律诗

嵯峨山势半凌虚，野衲相逢问起居。天迥始知尘眼豁，地偏应觉世情疏。鹫峰云断青螺出，龙沼光浮翠练舒。我欲此中成小构，残龄归老乐三馀。
答冒伯麟·其一
作者：高萃
朝代：明
体裁：五言律诗

寂寂似僧居，朝朝赋遂初。贫因思辟谷，病或至捐书。曲糵非吾事，蒲团定不虚。以兹甘削迹，终日任颓如。
答冒伯麟·其二
作者：高萃
朝代：明
体裁：五言律诗

因依当岁杪，违阔自春初。以我尝耽寂，逢君亦著书。蓬蒿生任满，花鸟性全虚。忽尔投珠玉，清风咏穆如。
馀春
作者：高萼
朝代：明
体裁：五言律诗

馀春园日胜，香聚一亭红。蜂闹晴檐下，莺啼密叶中。不愁花幔雨，惟爱酒旗风。屡发东郊兴，惜无人与同。
山寺
作者：高葵
朝代：明
体裁：五言律诗

此日遂幽寻，空山落啸吟。白云樵径僻，黄叶寺门深。十月有春气，一僧多道心。相看无别语，不辨是西林。
大堆山
作者：高誉
朝代：明
体裁：古风

临水意方慊，看山兴转长。拄杖陟其巅，振衣独彷徨。眺览周八极，大地尽莽苍。嶒崚跨青冥，潇洒超忽荒。丹叶经霜艳，黄花绕涧香。暮风吹林壑，凉月浸石床。凭虚以流憩，顿与世相忘。
登岳·其一
作者：高诲
朝代：明
体裁：七言律诗

翠削芙蓉万朵开，瑞烟缭绕护仙台。瑶池宴罢金虬去，明月屏空紫凤来。雨霁归云栖树杪，夜深出日见蓬莱。向时未到天门上，九点齐州祗浪猜。
登岳·其二
作者：高诲
朝代：明
体裁：七言律诗

踏碎芙蓉万壑秋，无端造物与心游。斗联西北天枢近，海坼东南地轴浮。凉影月窥云外榻，寒声风满雁边楼。胸中尘土都消却，一枕清泉不断流。
寄王为善先辈
作者：高谷
朝代：明
体裁：七言律诗

右军轩居足清致，炉烟细绕匡山屏。瑶琴鼓时月皎皎，白鹤舞罢风泠泠。读书累日不出户，教子有时还遇庭。安得相从一握手，谈诗酌酒共忘形。
送倪廷用致政归嘉兴
作者：高谷
朝代：明
体裁：五言律诗

青云遗宦辙，白首赋归田。旧著官袍卸，新裁野服便。草堂留月色，花径隔尘缘。陶令门前柳，春来好系船。
题江村夕照图
作者：高谷
朝代：明
体裁：七言律诗

青山绕郭暮云飞，江上人家半掩扉。枫树影斜村社散，蓼花香细钓船归。天晴白鹭依沙集，秋老黄鸡啄黍肥。好似辋川图画里，空林烟火正斜晖。
入宜兴访旧游张洞
作者：高贯
朝代：明
体裁：七言律诗

自叹浮生访旧迟，胜游今遍太湖西。青山路绕香兰渚，绿水船通罨画溪。仙洞烟霞同载酒，梵宫花竹各分题。不堪故里东回首，野树寒林一鸟啼。
赠凤山野夫蔡师道
作者：高贯
朝代：明
体裁：七言绝句

抛却人间斗大州，早收完节付沧洲。山中别有能言鸟，乞与闲身作伴游。
送薛慎言赴官湘潭
作者：高贯
朝代：明
体裁：五言律诗

地自分闽广，人无异古今。山深官自隐，俗美士如林。雅好身完璧，终当夜却金。堂中琴一奏，知汝是知音。
磨驴
作者：高辅
朝代：明
体裁：七言律诗

东园驰罢属渠家，负磨团团去路赊。混沌气中挨地轴，雷霆声里转天车。灞桥有梦冲残雪，杜曲无由踏落花。暂得偷闲仰天笑，为谁辛苦作生涯。
麦虫
作者：高辅
朝代：明
体裁：七言律诗

研麦为虫当午炊，瓦盆堆捧出山厨。两眠蚕细初离壳，半寸虾长始脱须。梁燕欲衔空著眼，庭鸡赚啄误呼儿。山家赖此聊充腹，不愿羊羔分外图。
元日慈寿岩远眺
作者：高辉祖
朝代：明
体裁：七言律诗

海曙新开五色霞，萋萋芳草碧天涯。虹桥紫气连三岛，雉堞寒烟锁万家。闲引清尊浮柏叶，醉听玉笛《落梅花》。壮怀不愧乘槎客，何事空居感岁华。
以杜少陵文章憎命达之句析而为韵赋此
作者：高逊志
朝代：明

违世甘濩落，抚已徒忧勤。既通金闺籍，方思策奇勋。胡为竟杀融，复与沮溺群。念往每惩咎，纵学求多闻。朝饮西涧水，暮宿东山云。境静息疲薾，心清遗垢氛。森然富藻思，载道非空文。尚赖特立操，千载扬清芬。积雨满污渎，蛭螾聊自藏。盲飙振修薄，篦簬依崇冈。动植各生遂，伊人独何伤。谪居穷田野，与世殊相忘。缅怀昔忧患，发短心日长。所愿免饥渴，孰敢谋膏粱。户庭罕游迹，琅然诵文章。欢来意自得，遐想超黄唐。从此遂閒逸，投老终徜徉。鳣鲸击洪涛，一跃龙门登。惊风落潮汐，失势投冈陵。鬐鬣日已槁，穷涸何由兴。翻为猵獭笑，敢望馀波腾。畸人感物理，冥思多所徵。云翔避矰弋，渊潜避笱罾。胡为徇世务，轗轲常兢兢。勖哉保素履，勿贻人所憎。荆璞不善藏，轻售与时竞。虽无泣玉耻，弃捐掩光瑩。伊余昧先几，妄往成蹭蹬。贪得违素心，徇名忘积行。通籍曾几时，三年绝朝请。久暌徒侣欢，转失乡党敬。剥丧匪偶然，且委时与命。功名期宦成，文章止词达。千载求全能，如何罕奇拔。夙抱稽古志，纂言穷檃括。幽阐新机深，精思元化斡。岂徒贲皇猷，将以继往末。抚今不自足，乃复耻被褐。好爵难久縻，世途多忉怛。放意乐丘园，长歌襟抱豁。
以杜少陵文章憎命达之句析而为韵赋此·其一
作者：高逊志
朝代：明
体裁：古风

违世甘濩落，抚已徒忧勤。既通金闺籍，方思策奇勋。胡为竟杀融，复与沮溺群。念往每惩咎，纵学求多闻。朝饮西涧水，暮宿东山云。境静息疲薾，心清遗垢氛。森然富藻思，载道非空文。尚赖特立操，千载扬清芬。
以杜少陵文章憎命达之句析而为韵赋此·其三
作者：高逊志
朝代：明
体裁：古风

鳣鲸击洪涛，一跃龙门登。惊风落潮汐，失势投冈陵。鬐鬣日已槁，穷涸何由兴。翻为猵獭笑，敢望馀波腾。畸人感物理，冥思多所徵。云翔避矰弋，渊潜避笱罾。胡为徇世务，轗轲常兢兢。勖哉保素履，勿贻人所憎。
以杜少陵文章憎命达之句析而为韵赋此·其二
作者：高逊志
朝代：明
体裁：古风

积雨满污渎，蛭螾聊自藏。盲飙振修薄，篦簬依崇冈。动植各生遂，伊人独何伤。谪居穷田野，与世殊相忘。缅怀昔忧患，发短心日长。所愿免饥渴，孰敢谋膏粱。户庭罕游迹，琅然诵文章。欢来意自得，遐想超黄唐。从此遂閒逸，投老终徜徉。
以杜少陵文章憎命达之句析而为韵赋此·其五
作者：高逊志
朝代：明
体裁：古风

功名期宦成，文章止词达。千载求全能，如何罕奇拔。夙抱稽古志，纂言穷檃括。幽阐新机深，精思元化斡。岂徒贲皇猷，将以继往末。抚今不自足，乃复耻被褐。好爵难久縻，世途多忉怛。放意乐丘园，长歌襟抱豁。
以杜少陵文章憎命达之句析而为韵赋此·其四
作者：高逊志
朝代：明

荆璞不善藏，轻售与时竞。虽无泣玉耻，弃捐掩光瑩。伊余昧先几，妄往成蹭蹬。贪得违素心，徇名忘积行。通籍曾几时，三年绝朝请。久暌徒侣欢，转失乡党敬。剥丧匪偶然，且委时与命。
以杜少陵文章憎命达之句析而为韵赋此·其四
作者：高逊志
朝代：明
体裁：古风

荆璞不善藏，轻售与时竞。虽无泣玉耻，弃捐掩光莹。伊余昧先几，妄往成蹭蹬。贪得违素心，徇名忘积行。通籍曾几时，三年绝朝请。久暌徒侣欢，转失乡党敬。剥丧匪偶然，且委时与命。
城南小隐为松江郭彦礼赋
作者：高逊志
朝代：明

步屟幽寻古岸隈，柴扉正对郭南开。
林间野径穿云入，溪上春潮待雨来。
过客停杯歌《白苎》，邻翁吹笛坐苍苔。
羡渠高隐空相忆，浪迹多年素发催。
城南小隐为松江郭彦礼赋
作者：高逊志
朝代：明
体裁：七言律诗

步屧幽寻古岸隈，柴扉正对郭南开。林间野径穿云入，溪上春潮待雨来。过客停杯歌白苧，邻翁吹笛坐苍苔。羡渠高隐空相忆，浪迹多年素发催。
墨梅为李鍊师赋
作者：高逊志
朝代：明
体裁：五言绝句

谁向陇头来，寄此一枝雪。莫负岁寒盟，道人心似铁。
寄兰照磨
作者：高逊志
朝代：明
体裁：七言律诗

天开泰运息兵尘，建业千年王气新。虎旅南征收百粤，龙旂西指定三秦。春明紫禁烟花绕，日丽彤楼燕雀驯。朝罢从容须献替，要含膏泽及斯民。
寄陈彦博奉常
作者：高逊志
朝代：明
体裁：古风

雨收山气佳，日入川光暝。岸帻倚孤松，飘萧发清兴。花药纷满畦，桑麻郁成径。西林宿鸟归，前溪渔榜定。旷望绝人踪，坐爱郊原静。抚景念徂春，思君一觞咏。
徐德原司丞隐居
作者：高逊志
朝代：明
体裁：七言律诗

放棹南湖春水深，昔年游览得重寻。陶公未许辞彭泽，庞老那容隐汉阴。落絮雨馀沾墨沼，游丝风暖罥书林。自怜久客浑无赖，亦欲携诗与盍簪。
有感
作者：高逊志
朝代：明
体裁：古风

退之少苦贫，干禄颇浮躁。长安三献书，时宰终不报。饥寒日哀鸣，踰壮已瞆眊。向非董张徒，宦辙谁与导。少年屡摧抑，大器天所造。苟不涉患难，尤足长雄骜。嗟余樗散材，时迈未闻道。虽云寡知己，敢忘固穷操。徇利多乞墦，贾名争媚灶。薄俗谅如斯，何事伤怀抱。
次叶楚芳见寄韵
作者：高逊志
朝代：明
体裁：七言绝句

梅子初黄晚雨收，閒身犹著木棉裘。谁怜白苧新裁就，回首西风又是秋。
次叶楚芳见寄韵
作者：高逊志
朝代：明

梅子初黄晚雨收，闲身犹着木绵裘。
谁怜白苎新裁就，回首西风又是秋。
次薛鹤斋真人见寄韵
作者：高逊志
朝代：明
体裁：七言绝句

赢得閒身便入山，只留名字在人间。最怜白发多情者，直待移文始厚颜。
次赵耘轩见寄韵
作者：高逊志
朝代：明
体裁：七言律诗

曾游海上望蓬莱，结友惟寻世外才。宏景已闻勾曲去，图南重见华阴来。大鹏奋翼轻千里，独鹤凌风遍九垓。我亦吹笙云汉侣，误撄尘网转堪哀。
次陈彦博博士寒斋四咏韵 其一 烧灯看书
作者：高逊志
朝代：明
体裁：古风

穷经夜焚膏，晷短叹冬日。孤影恋馀光，趺坐寒斋寂。冥思圣途远，时迈恐无及。假寐竟忘疲，匡床散缥帙。
次陈彦博博士寒斋四咏韵 其三 袖手微吟
作者：高逊志
朝代：明
体裁：古风

薄宦不成名，归来聊藉手。穷通每自悟，得丧复何有。谁云松柏林，而不生培塿。邈矣岁晚期，微吟思静守。
次陈彦博博士寒斋四咏韵 其二 炽炭烹茶
作者：高逊志
朝代：明
体裁：古风

霜寒阴始凝，剥尽阳来复。因观薪火传，悟此道机熟。汲井烹露芽，聊餍畸人欲。涤虑荡尘昏，神清光溢目。
次陈彦博博士寒斋四咏韵 其四 拥衾清坐
作者：高逊志
朝代：明
体裁：古风

趺坐拥重衾，静听窗间雪。心清文思深，理会尘情绝。良璞须善藏，素衣还易涅。坐久觉光生，东轩上寒月。
次陈彦博博士寒斋四咏韵·烧灯看书
作者：高逊志
朝代：明

穷经夜焚膏，晷短叹冬日。孤影恋馀光，趺坐寒斋寂。冥思圣途远，时迈恐无及。假寐竟忘疲，匡床散缥帙。霜寒阴始凝，剥尽阳来复。因观薪火传，悟此道机熟。汲井烹露芽，聊餍畸人欲。涤虑荡尘昏，神清光溢目。薄宦不成名，归来聊藉手。穷通每自悟，得丧复何有。谁云松柏林，而不生培塿。邈矣岁晚期，微吟思静守。趺坐拥重衾，静听窗间雪。心清文思深，理会尘情绝。良璞须善藏，素衣还易涅。坐久觉光生，东轩上寒月。
次陈彦博太常南湖閒步韵
作者：高逊志
朝代：明
体裁：七言绝句

乘閒迂步共寻僧，家住寒山第几层。自许他年挂冠去，幽楼终不愧孙登。
次韵答徐良夫
作者：高逊志
朝代：明
体裁：七言律诗

半生遭乱欲归休，尘事羁縻岂自由。逸气那堪操雁贽，閒身端可被羊裘。烟光树色千山晚，枫叶芦花两岸秋。别后莫教音问少，相期重泛木兰舟。
燕穆之楚江秋晓图
作者：高逊志
朝代：明
体裁：古风

昽昽曙光启，渺渺枫江白。天空爽气清，露滴千峰碧。微茫云梦渚，迢递浔阳宅。五柳高且疏，凉风起萧瑟。河汉纵复横，分明见秋色。翩然鹤梦醒，孤舟正携客。
甲辰九日东塔广福寺登高同牛士良陈彦博徐大章周致尧释元璞玉田用杜少陵玉山高并两峰寒为韵分得两字
作者：高逊志
朝代：明
体裁：古风

浮图郁嵯峨，遥睇青云上。局兹城府中，间岁不一往。今夕复何夕，谢此尘务鞅。侵晨拉寓公，登高叙幽赏。凉风起天末，林霏发清响。檐霾琐阴壑，铁马精神爽。穿彼游龙窟，容与巨鳌颡。徙倚珠贝阙，扪摘璿玑象。感此怀古人，穷愁一涤荡。嘉会难再期，良辰应不两。上人知雅意，丈室豁宏敞。沽酒采芳菊，忘情非放旷。群公中州士，遭世何极罔。辟地侨寓此，辞气俱慨慷。王师何日下，恢复旧轮广。仍趋清朝列，脱卸江湖网。赞理新治化，日月增辉朗。坐令疮痍洗，四海起瞻仰。钩诗写房壁，崄题笔枯强。他日重追游，于以动遐想。
秀水飞帆
作者：高逊志
朝代：明
体裁：五言绝句

挂席晓烟收，忽与天风遇。谁唱秀州谣，恐是南塘路。
移居为镏朝佐通守赋
作者：高逊志
朝代：明
体裁：五言排律

佐郡辞簪绂，移居远市廛。楼高饶爽垲，地癖喜幽便。芳树层檐合，嘉蔬隙壤连。承颜倾孝敬，视膳沃肥鲜。制锦声华满，分符惠化传。舆谈誇息驾，醇饮愧张筵。缱绻情弥厚，殷勤意更专。铨曹行考绩，未许赋归田。
答徐以文
作者：高逊志
朝代：明

我本不羁士，少年知远游。
结交尽豪俊，英风邈难俦。
浩然志四海，垄断非所求。
群雄乱天纪，誓将除国仇。
驱马向京邑，道路阻且修。
旷望空叹息，失计成淹留。
时哉苟未会，白璧宁暗投。
耻同五鼎食，笑视千金裘。
袁丝尚游侠，枚皋事俳优。
知己竟不遇，行藏谁与谋。
白日如逝水，冉冉春复秋。
人生久羁旅，岂不怀故丘。
芳时倏徂谢，悲绪寒飕飕。
容华易憔悴，安能常黑头。
放歌吴门市，洗耳长江流。
虽然不得意，常为苍生忧。
心随去雁远，目送孤云愁。
夫子东海裔，济代多良筹。
既无陈仲举，虽贤罕见收。
何如共脱屣，速驾赴沧洲。
简蒲庵长老
作者：高逊志
朝代：明
体裁：七言律诗

论交犹忆自前朝，乱后谁怜意气消。元亮归来依惠远，少游客久遇参寥。山房黍熟供蔬甲，石鼎茶香荐菊苗。名胜想无今古异，禅龛容我避尘嚣。
至正庚辛唱和诗得可字
作者：高逊志
朝代：明
体裁：古风

皇风遘中否，微命亦迁播。岂谓托乔林，依然骇烽火。前年奔山壑，去年匿樯舵。妻儿怖欲死，崩忧不知我。赖此干城将，挥戈挽将堕。赵佗既足王，天子诏曰可。人能闭杀机，三光自宁妥。湖波莹宵鉴，芙容颤秋朵。且共醉明月，狂吟莫还舸。
苕川夜宿
作者：高逊志
朝代：明
体裁：七言绝句

山绕荒城水自流，霜空月色满溪楼。夜长欹枕浑无寐，二十五声都是愁。
荅徐以文
作者：高逊志
朝代：明
体裁：古风

我本不羁士，少年知远游。结交尽豪俊，英风邈难俦。浩然志四海，垄断非所求。群雄乱天纪，誓将除国雠。驱马向京邑，道路阻且修。旷望空叹息，失计成淹留。时哉苟未会，白璧宁暗投。耻同五鼎食，笑视千金裘。袁丝尚游侠，枚皋事俳优。知己竟不遇，行藏谁与谋。白日如逝水，冉冉春复秋。人生久羁旅，岂不怀故丘。芳时倏徂谢，悲绪寒飕飕。容华易憔悴，安能常黑头。放歌吴门市，洗耳长江流。虽然不得意，常为苍生忧。心随去雁远，目送孤云愁。夫子东海裔，济代多良筹。既无陈仲举，虽贤罕见收。何如共脱屣，速驾赴沧洲。
赠相者薛电目
作者：高逊志
朝代：明
体裁：七言绝句

炯炯双瞳岩下电，秋风江海布帆宽。如今亦有新丰客，旅次相逢莫易看。
赠章安甫老人
作者：高逊志
朝代：明
体裁：七言律诗

篮舆迢递出郊坰，野服翩然鹤发星。柱史不辞周问礼，伏生须为汉传经。汀洲水落蒹葭老，泽国霜寒橘柚青。自笑隐沦缘底事，时危踪迹一浮萍。
过海盐二贤祠
作者：高逊志
朝代：明
体裁：七言绝句

思鲁桥边月较明，二贤祠下水偏清。如何水月无情物，也重当年邑宰名。
送孙照庵还吴
作者：高逊志
朝代：明
体裁：五言律诗

昔客吴门日，于今四十年。故居萧寺外，遗冢石湖边。结友唯高适，论文忆鲁连。翁今重会面，访旧一悽然。
送宋时中还海昌兼简王好问提举
作者：高逊志
朝代：明
体裁：七言律诗

十年湖海共飘零，踪迹浑如水上萍。宋玉愁多成九辩，王通思苦续群经。鲸波日落千寻碧，鹤岭云开万叠青。君等怀才须世用，弓旌早晚出虞廷。
送徐照磨从军
作者：高逊志
朝代：明
体裁：古风

长淮奔流东到海，环疆千里多名都。其风刚劲自古昔，异才挺出无时无。徐君夙负青云器，少年犹睹承平治。操笔尝随骢马行，文史由来曾历试。芜城繁华天下稀，挥金佩玉争光辉。干戈一变莽苍出，君亦逃难吴江湄。故乡怅望归未得，大藩开府先推择。英声洋溢动当时，弹冠再作诸侯客。襟怀绝似南湖清，王事贤劳心靡宁。乱离幸得倅乡郡，欲往岂料边尘惊。闻道元戎飞荐鹗，掀髯应辟青油幕。戎严何必属櫜鞬，等闲谈笑三军却。扶颠实藉英雄材，欲成勋业须时来。嗟余何日去环堵，与君携手黄金台。
送澄上人南还
作者：高逊志
朝代：明
体裁：古风

东南多名山，可望不可即。兵尘浩无际，焉敢妄行役。如何浮屠师，周览思振锡。而道不在远，去去欲谁觅。名相既虚假，空焉访遗迹。真源浩无穷，寻流安有极。古来超世人，观妙向空壁。欲了第一机，终当绝闻得。幻尽始知幻，待彼众缘息。
送程彦明煜之松江
作者：高逊志
朝代：明
体裁：五言排律

同是他乡客，俱为避地人。兴来犹浪迹，别去更沾巾。山路常疑雨，江花已报春。荒烟投远戍，落日扣通津。樵笠归墟尽，渔蓑度水频。扬帆惊宿鸟，鼓柁骇游鳞。俗薄谁知己，时危不计贫。飘然沧海上，也欲共垂纶。
适兴
作者：高逊志
朝代：明
体裁：古风

神理固莫测，阖辟无时停。万物盈两间，森然咸委形。荣悴从大化，胡为劳其生。悠悠念往时，飞空如流星。先哲邈难逮，抚已空无成。严霜被中园，蔓草犹青青。晨夕自游目，亦足陶吾情。
闺思
作者：高逊志
朝代：明
体裁：七言绝句

绛桃不似晓妆红，恩谴多年出汉宫。自惜倾城多薄命，莫教明月照闺中。
题云林画
作者：高逊志
朝代：明
体裁：七言绝句

苍然古木石岩幽，移得江南一段秋。共说倪君知籀法，数竿潇洒更风流。
题倪云林竹石
作者：高逊志
朝代：明
体裁：五言绝句

卷石不盈尺，孤竹不成林。惟有岁寒节，乃知君子心。
题卢元佐所藏江山图
作者：高逊志
朝代：明
体裁：七言绝句

结茅曾住白云间，游宦多年客未还。开卷偶然乡思动，数峰浑似鄂州山。
题扇
作者：高逊志
朝代：明
体裁：五言绝句

雨过苍苔石，幽篁翠色浮。南轩曾对此，潇洒忆清秋。
题水云深处
作者：高逊志
朝代：明
体裁：五言绝句

落日汎南溪，野艇沿流去。隔水望侬家，云深杳何处。
题江行初雪图
作者：高逊志
朝代：明
体裁：古风

宿云黯惨埋岩壑，疾风飒飒捎林薄。孤舟摆浪何处来，雪片纵横向人落。一翁蓑笠度危桥，一翁荷担转山腰。崖倾石冻竹伛偻，不辞辛苦归途遥。君不见软裘貂帽驰快马，遮莫冰花遍原野。人生得意能几何，相逢俱是穷途者。
题江行初雪图
作者：高逊志
朝代：明

宿云黯惨埋岩壑，疾风飒飒梢林薄。孤舟摆浪何处来，雪片纵横向人落。一翁蓑笠度危桥，一翁荷担转山腰。崖倾石冻行伛偻，不辞辛苦归途遥。君不见软裘貂帽驰快马，遮莫冰花遍原野。人生得意能几何，相逢俱是穷途者。
题淩媪隐居图
作者：高逊志
朝代：明
体裁：五言绝句

陶令归来日，躬耕不厌贫。问谁解同志，赖有翟夫人。
题燕文贵秋山萧寺图
作者：高逊志
朝代：明
体裁：古风

野性乐山水，廛居违素心。萧然困疲役，胡能遂幽寻。恒思惬所适，胜槩恣登临。秋清景尤旷，苍翠列遥岑。霜馀委蔓草，孤秀爱云林。畸人寡谐俗，结宇丹崖阴。浮念不烦遣，寂寞契冲襟。况复迩萧寺，禅诵有遗音。箪瓢足自老，簪组知难任。披图忆所历，阅岁兹已深。景物匪殊昔，但伤华发侵。何当脱尘躅，归休期自今。
题画
作者：高逊志
朝代：明
体裁：五言绝句

窈窕双青蛾，流盼瑶台鹤。自怨锁芳尘，似欲溯寥廓。
题红梅
作者：高逊志
朝代：明
体裁：五言绝句

红绽南枝玉，芳姿绰约新。不将明媚色，竞逐艳阳春。
题茅山道士沈秋渊海盐听潮里小瀛洲录呈耕渔隐人
作者：高逊志
朝代：明
体裁：古风

我闻瀛洲在沧海，此说相传数千载。一杯弱水不胜舟，云雾轩窗眇何在。忆我初冠游江东，开帆直指三茅峰。琼楼玉殿倚天碧，丹光飞射金芙蓉。只今可望不可即，跬步之间成异域。坐令尘土凋朱颜，堕落干戈空叹息。沈仙慕事三茅君，曾开石壁观璚文。晨朝环佩空外响，琅玕杳杳云中闻。自从遭乱山林燬，避世归来听潮里。崇搆崔嵬迥绝尘，云和草静环流水。瀛海遥连咫尺间，三峰宛似三神山。金鸡呼日扶桑晓，念尔孤鹤应当还。嗟予本是瀛洲客，几年欲归归未得。羁栖且待靖风尘，名山历览无南北。
题陆滨村舍壁
作者：高逊志
朝代：明
体裁：七言绝句

记得移家白露时，秋风又是一年期。独怜零落溪边柳，那得长条系所思。
鸳湖秋月
作者：高逊志
朝代：明
体裁：五言绝句

双湖偃长虹，月出微澜静。鼓枻独沿洄，流光荡空影。
龙江旅舍
作者：高逊志
朝代：明
体裁：七言绝句

岸回山转疑无路，潮落江清浅见沙。睡觉蓬窗寒日上，不知身在野人家。
龙江纪事
作者：高逊志
朝代：明
体裁：五言律诗

避地龙江上，扁舟似杜陵。流离心欲折，漂泊力难胜。水落横鱼罟，林疏见寺灯。穷途何所托，犹喜耦良朋。
龙江纪事寄良夫
作者：高逊志
朝代：明
体裁：五言律诗

避地龙江上，离愁欲断魂。探囊炊脱粟，沽酒问前村。犬吠初开径，鸡栖早闭门。莫嗟时易晚，漂泊任乾坤。
临淮秋夜
作者：高道素
朝代：明
体裁：古风

鸣桡伐鼓漾回波，美酒千钟开棹歌。秦筝甫停越讴发，落日微风双翠蛾。芳年易尽瑶华晚，白日朱颜愁不返。横笛他乡未忍闻，空斋独坐成长叹。
兖州道中寄内
作者：高道素
朝代：明
体裁：古风

黄沙蔽天气，白日无晶光。寒云何萧条，四野青茫茫。惊飙激车轮，我马亦玄黄。忆昔出门去，临别重傍徨。九月无裳衣，五月无糗粮。酸辛各自爱，努力愿相望。悠悠二千里，安得到汝旁。中有不能寐，辗转心忧伤。
客闽杂咏
作者：高道素
朝代：明
体裁：七言绝句

疏斋小阁称天涯，客梦何须更忆家。夜半酒阑残睡醒，隔帘香送素声花。
春日漫兴
作者：高道素
朝代：明
体裁：五言律诗

野色千林叶，东风一夜花。碧烟炊石竹，红雨落山茶。幽兴偏心赏，流年任鬓华。阿谁多意气，尊酒不悭赊。
湘江旅怀
作者：高道素
朝代：明
体裁：五言律诗

北渚初凉夕，萧条两岸风。烟波连汉口，云树出湘中。碧草王孙路，黄陵帝子宫。此时愁欲绝，不待暮潮东。
煮茶亭戏仿坡翁作
作者：高道素
朝代：明
体裁：古风

紫笋峰前桑苧乡，通川绝巘青茫茫。铿然一磬堕云外，树里禅翁锁竹房。青莎裂痕走玉液，白石迸髓流云浆。杏花风微蝶影薄，麦毛雨浥鹃声忙。僧厨数亩新茸腻，灵草惊雷待人祭。兰丛抽笋罥新芽，竹簜穿篱撩芳蒂。花满香泉碧映窗，林垂珍实红生砌。数叶寻条度晚春，瀹瓯掇碾娱清岁。鉴公弟子本书仙，茗碗流连侣玉川。瓦铛雪浪分秋月，石鼎松风夹夜泉。大瓢小杓那能数，枯肠醉眼俱茫然。白日琅函突兀坐，清秋瑶席支离眠。湖影林光媚朝夕，偶剩閒缘到閒客。疏狂不乞素师书，标韵惟怜积公癖。饮罢烦襟彻骨清，寒堂幽梦未能成。城头月出春云歇，坐忆千山啼鸟声。
登祝融峰
作者：高道素
朝代：明
体裁：七言律诗

朱陵仙洞奠南离，炎帝专封旧有祠。遥拱宸枢开紫极，平分地轴控黄支。云凝灏霭千峰外，日出沧溟半夜时。愿假羽翰逐鸾鹤，嵩恒华岱任吾之。
秋日寄沈无回
作者：高道素
朝代：明
体裁：五言律诗

凉风起庭际，帘幕迥秋阴。一叶空阶落，孤灯独坐深。芙蓉思远道，蟋蟀动愁吟。谁念閒居客，能伤迟暮心。
衡岳半山亭远望
作者：高道素
朝代：明
体裁：五言律诗

五岭宗南岳，群峰冠祝融。路从山半合，亭对海门空。岣嵝丰碑蚀，潇湘极浦通。冷风如可御，吾欲问鸿濛。
过清流关
作者：高道素
朝代：明
体裁：五言律诗

设险何年事，登临四望赊。天门閒虎豹，地轴转龙蛇。王气枌榆社，风烟博浪沙。弃繻关下客，怀古一长嗟。
阻雨彭城驿寄怀李九疑礼部
作者：高道素
朝代：明
体裁：五言律诗

乍失河阴树，难分淮泗山。寒烟原上白，秋叶雨中斑。乡梦深宵断，琴声永日閒。遥怜和歌客，相忆渺江关。
雨中过陈居一
作者：高道素
朝代：明
体裁：五言律诗

爱尔抛书卧，怜予蹑屐过。俄惊风折柳，忽讶雨翻荷。野市花连屋，春桥水满坡。剩将尊酒意，乘兴弄烟波。
雪夜渡镇江
作者：高道素
朝代：明
体裁：五言律诗

江水寒犹激，方舟夜未央。惊涛沈铁瓮，急雪下丹阳。独坐亲孤烛，商歌送羽觞。白门遥在望，葭菼郁苍苍。
凌元洞
作者：高鉴
朝代：明
体裁：古风

东岩乐，景物依稀俯城郭，江草离离江水绿。峰峦壁立危如削，空然一洞光闪烁。日色下照春雾薄，石炉石瓶似人作。云萍踪迹随飘泊，彷佛如梦还如昨。葡萄满瓮醅初发，狂歌起舞为君酌。醉倒不知天地阔，群仙拍手骑黄鹤。万里天风吹寥廓，俯视尘寰犹隐约。何处好，东岩乐。
三合温泉
作者：高魁
朝代：明

路接西陲入望赊，紫霞缥缈傍仙家。炎吹野雾销冬雪，气吐晴岚罩物华。炼色烹云丹鼎旧，蒸风拂雨篆烟斜。长流似引骊山脉，昼夜源源漾落花。
双溪拖练
作者：高魁
朝代：明

南北周遭绕素流，元龙双戏海门秋。波澄汉口铜为柱，浪稳虞渊蜃作楼。花石遂看鱼变化，松明无复蚌沈浮。鲛人泣尽风涛里，怪底明珠不忍投。
啸台
作者：高魁
朝代：明

紫玉临清池，雾花起灵液。静性何所宜，黄庭与周易。
崎岭重关
作者：高魁
朝代：明

山似云屯水似雷，奔流至此欲东回。双双地轴鳌擎出，磊磊星桥鹊架来。积石恍经河曲绕，天门疑对楚江开。从教海若凭陵甚，却望重关祇自催。
建山叠嶂
作者：高魁
朝代：明

千山万山森若罗，三峰叠翠高峨峨。村烟吹吸有时隐，岫色嶙峋入曙多。觅径人将青蔼拂，攀崖手可苍天摩。飘然便趁芒鞋去，啸坐云头剪薜萝。
文峰耸翠
作者：高魁
朝代：明

翩翩凤翥万山群，草木都成五色文。人誉曾誇班马上，天章况是斗牛分。崭然秀郁遥冲汉，倬彼锋芒欲绘云。吾道祇今麟未绝，石函应有旧三坟。
松明石井
作者：高魁
朝代：明

谪客寻幽到海瀛，寒泉因此却留名。泉深石罅潮难染，脉漱沧州味独清。玉乳浮香涵露色，松风拂翠度书声。淡然会得眉山意，肯信随波混俗情。
淙碧轩
作者：高魁
朝代：明

峨眉山月高，远照山灵叱。旷哉百世士，千秋对凝碧。
清音楼
作者：高魁
朝代：明

百尺发天机，旷若苏门啸。中有枕流人，日谱华胥调。
石室堆琼
作者：高魁
朝代：明

碧洞巉岩斲鬼工，谁教处士辟鸿蒙。月从穿处常生白，云便封时不碍空。猴鹤几疑通少室，烟霞殊觉破樊笼。丹梯雪窦幽芳迥，索价山人敢借丛。
莲云栈
作者：高魁
朝代：明

翠阁连层岩，岖嵚疑九坂。振履飞云生，地奇心自远。
阙题
作者：高魁
朝代：明

年来北阙几批鳞，愿借尚方志未伸。抗疏匡衡心欲碎，哀时贾谊泪空频。
阙题
作者：高魁
朝代：明

禺山高不极，起伏眩万状。约彼浈湟流，宛转回溟涨。溟涨拍天多桃花，花坞深藏帝子家。层崖叠巘郁相望，朝朝暮暮殷明霞。明霞绚日天尺五，日月亲人但亭午。石罅时生一缕云，瀑布奔飞千仞雨。祇林绝顶鸣频伽，幽人天际吟梁父。此时心远万虑寂，莞然一笑侪今古。古人不见今人游，今人不让古人修。葛巾藜杖何所似，宦情淡处皆沧洲。碧洞玉环去漠漠，澄潭金锁静悠悠。洞云潭影自函护，有物有物更千秋。
龙湖古州
作者：高魁
朝代：明

悠悠城郭是何年，恰似巢湖地变迁。犀捲劫灰留异迹，龙翻法物出重渊。漫传云雨能苏旱，却怪沧桑欲问天。世态浮沉俱往事，兴怀今古几流连。
唐山公署·其一
作者：高𣻝
朝代：明
体裁：七言绝句

琪树西风汗漫游，高云层榭坐清秋。江皋苦忆鲈鱼美，落日山城正倚楼。
唐山公署·其二
作者：高𣻝
朝代：明
体裁：七言绝句

汉署炉香千里隔，百泉云雾望中开。十年奔走风尘地，泜水尧山首重回。
冬夜同陈康候秦京集毕康侯楼共用寒字
作者：魏之璜
朝代：明

不惮通宵坐，因思聚首难。帘疏霜气薄，烛短漏声残。载见一回老，相逢各尽欢。殷勤今夜酒，莫使后期寒。
讯程孺文
作者：魏之璜
朝代：明

不得巢湖信，时询渡口居。绕篱河路折，背郭草堂虚。林静风惊犬，溪暄晚聚渔。主人游未倦，闲杀半床书。
过山庵问郎公病
作者：魏之璜
朝代：明

一庵刚十笏，卧病有余清。短榻延朝夕，孤灯伴死生。地闲惟种药，门辟不关荆。为学庞居士，知君蓄发情。
为陈秀才悼内词
作者：魏偁
朝代：明
体裁：古风

凤冠叠翠悬明珠，织金罗服红绣襦。簟茀归家礼相接，小桃春暖蓁蓁叶。藁砧未作青云人，兰炬照书夜向晨。机上香丝合欢锦，愿制公衣朝主君。南塘鸂鶒关关鸟，白头拟藉蘼芜草。暮雨凝寒带雪飞，凋红坠绿孤栖早。刺绣遗囊苏合香，触鼻翻教酸入肠。谩道流光如走电，一日含啼三二遍。婉娩幽情永不遐，洞房月照相思花。
六月十二日即景投示金举人唯深辈
作者：魏偁
朝代：明
体裁：七言律诗

雨添湿热火云腾，客舍无从逃郁蒸。空忆仙家五鬣树，欲求番国千年冰。葛巾挂壁敢科顶，筠簟铺轩聊曲肱。想应对景亦如此，更恶扑人多乱蝇。
冬暖
作者：魏偁
朝代：明
体裁：五言绝句

冬半如春暖，疏花满路开。敝裘须补缀，容易有寒来。
初秋早起作
作者：魏偁
朝代：明
体裁：七言绝句

缺月当空夜未央，荷风细细袭衣香。半床卧听南溪雨，酿得山居一夜凉。
十八滩上歌·其一
作者：魏偁
朝代：明
体裁：七言绝句

万古青山青不休，白云常是恋山头。人生莫似滩中水，日夜滔滔只下流。
十八滩上歌·其三
作者：魏偁
朝代：明
体裁：七言绝句

鸬鹚百数暴沙洲，饱食溪鱼得自由。若被老渔收拾去，千拘万束日生愁。
十八滩上歌·其二
作者：魏偁
朝代：明
体裁：七言绝句

水中乱石立森森，急溜盘回一派深。山鸟任呼行不得，舟行自古到如今。
君马黄
作者：魏偁
朝代：明
体裁：古风

君马黄，臣马斑。导君马，跻太山。君马轻趫，臣马临险艰。艰哉岩棘路，石磴夷可陟。力未豗颓，奈何致行恻。虎狼群跃，鼯猩竞咷。正途不复，臣马其凋。虽君马良，不可以久劳。
宝剑篇赠章给事元益
作者：魏偁
朝代：明
体裁：古风

雄剑须铁英，良工锻鍊成。铦镡淬碧水，莹锷发坚硎。差差动阴缦，耿耿开阳精。奇名劣紫电，硕价羞青萍。龙光远缭绕，虎气高峥嵘。手持慨无敌，腰佩誇有灵。君子愿自卫，万镒勤相徵。岂容韬玉匣，蚤见归彤庭。饰以黄金鞘，络以赤绒缨。剸彼邃山犀，断彼沧海鲸。鬼母悲敛迹，神奸慄藏形。昕夕置左右，天下歌雍平。匪徒异三尺，巨阙奚足称。
宪副黄公自立四友亭
作者：魏偁
朝代：明
体裁：古风

友道日湮落，桃李情纷如。息驾遂常分，养晦田园居。脩竹八九本，劲松一二株。山梅亦其伍，幽树纵横舒。茅亭何小小，翼然临清渠。古色照窗几，高香散座隅。遂断尘烦绁，偃仰甘与俱。物性契我情，澹然非相疏。天真自不易，莫景恒犹初。洞察齐物理，斯类俱吾徒。
寄永丰范教谕冕先生
作者：魏偁
朝代：明
体裁：古风

炎首雨生凉，莎鸡作秋语。荒寂乱山中，气候殊吾土。子宦同一方，去路几何许。相望不得亲，晨夕萦愁绪。溪月如我期，谷云为我侣。缀文岂徒然，青冥弃遐羽。知音谅此怀，落莫将谁处。
寒夜行
作者：魏偁
朝代：明
体裁：古风

寒月苍苍度青冥，寒光彻地寒如冰。冰山雪岭竞崚嶒，美人何处留云軿。独掩兰房灭孤灯，朔风故纸悲窗棂，拥衾愁思无所凭。无所凭，情转悲。月中双雁鸣相随，此身中路当暌离。
山农图
作者：魏偁
朝代：明
体裁：七言绝句

山村云树几人家，暑雨新晴乱沸蛙。农子田头笑相语，冬青开到第三花。
山居即事
作者：魏偁
朝代：明
体裁：五言律诗

傍壑敞茅堂，寥寥引兴长。石崖蜂酿蜜，云碓水舂粮。烟鸟窥人语，潭花伺午香。柴门客稀到，岩径薜萝荒。
常山县至玉山县山行七十里
作者：魏偁
朝代：明
体裁：古风

轧轧舁肩舆，沙径平如案。纡回万山下，景色佳可玩。石隙泉琴悲，苔文岩绮粲。涧花炫日吐，谷鸟逐人唤。山开衍平畬，麦秀青霞散。峡隘树阴暧，岚深愕黎旦。络绎旅人行，累累状珠贯。我非名利徒，曷足兴遐叹。
挽长清李处士
作者：魏偁
朝代：明
体裁：七言律诗

芒鞋竹杖谢风烟，江郭南头卧一廛。别馆花开人醉酒，小窗月照客成篇。谁图栗里高风散，唯有龙门盛会传。惆怅故人思旧处，数声邻笛夕阳天。
晴十韵书示邓麒杨贡诸生
作者：魏偁
朝代：明
体裁：五言排律

山野照初暾，天晴胜事繁。浮光摇远树，淑气散多门。绝岛云犹湿，高滩水自喧。农蓑收谷畈，渔网晒江村。懊恼春将尽，芳菲景尚存。冶花迎客笑，奇鸟像人言。落絮随风转，游丝映日翻。欲寻元亮宅，奚慕辟疆园。得句题蕉叶，娱情饮竹根。生成皆有分，何必问乾坤。
曹娥庙
作者：魏偁
朝代：明
体裁：七言律诗

树色参差山下村，汉时孝女庙犹存。云寒故冢留雅语，雨湿残碑剔藓痕。大义自垂千载重，遗名长擅一江尊。悲歌未断西风起，正有潮声已打门。
杂诗
作者：魏偁
朝代：明
体裁：古风

达人有大观，僻处胡局促。遥登太行山，欲骋千里目。缓策遵正途，岐径咸纡曲。褰裾执我斧，去秽生嘉木。鸱鴂叫丛薄，虎豹嗥深谷。矢心良弗谖，岁暮期归宿。
梦仙歌
作者：魏偁
朝代：明
体裁：古风

红云何处盘五城，洞房夜半连蓬瀛。石楠瑶草径曲折，斜飞露脚天风轻。颜若苕荣金骨老，驻鸾借问游深岛。宝殿千官粲作行，朱朱炼得无为道。十二楼开珠翠丛，玉妃骄笑迎黄龙。俯见齐州尘九点，何如秋著酣芙蓉。王生唤日吹鹅管，紫河车子归心断。欲发灵台一粒丹，人间万象空春暖。
江东杨氏半村居
作者：魏偁
朝代：明
体裁：七言律诗

小隐东村第几家，依依负郭置生涯。官桥侧对柴门静，驿路微通草径斜。近野月临飞市鹤，疏林日出见城雅。著书有暇田园里，笑课儿童学种瓜。
滦州太守薛有年城南别墅春游用唐人春晚山庄韵
作者：魏偁
朝代：明
体裁：五言律诗

竹树漫成邻，名家庄上春。客今移画舫，主近脱青纶。络户乱藤密，巢堂飞燕频。琴尊当此地，栖息百年人。
漫成
作者：魏偁
朝代：明
体裁：五言律诗

閒来临白水，独立向青芜。贳酒留高客，题诗避俗夫。野花皆有趣，山鹿可相呼。万事由人作，吾贫守一愚。
燕衔泥
作者：魏偁
朝代：明
体裁：古风

燕燕不木栖，何事飞衔泥。飞衔泥，欲生子。人家梁上营巢垒，往来傍主飞不止。百鸟俱避人，唯燕与人亲。秋社领雏去，春还寻旧主。主家纵是贫，屋在仍相处。君不见富贵归心贫即变，吁嗟不若衔泥燕。
王昭君
作者：魏偁
朝代：明
体裁：古风

王嫱有艳色，天下花不如。饬身不自衒，寂历閒宫居。此时汉皇方召幸，丹青托人谓如镜。谁知宫女轻黄金，图像增妍偏称心。妾名一朝去，妾身留不住。琵琶马上断愁肠，汉日回看泪如注。妾命薄，冒黄尘。慎勿劳，吾皇神。画工误妾何足算，世有妨贤病国人。
白苧词
作者：魏偁
朝代：明
体裁：古风

新裁白苧衣，白苧白于雪。佳人舞香风，白凫绿水骄秋月。佳人颜色如桃花，系出楚邑东邻家。清歌妙舞无与偕，谁锡紫玉九雏钗。不锡钗，情较可，冯姬遭妒谁将妥。檀口自激扬，柳躯徒婀娜，宁若舜床之侧二女果。
百舌吟
作者：魏偁
朝代：明
体裁：古风

晨星睒睒残月低，众禽尚睡雅未啼。树头春鸟复何事，多舌能令闻者迷。间关反覆来相嬲，学尽诸音犹弄巧。不须断舌胜寒皋，任尔能言异吉了。飞来庭角向人鸣，我厌如簧不忍听。由来佞舌易入耳，谗人在侧家国倾。我欲诉天除此禽，此禽有时终革音。夜闻善哉晨贺世，尧庭舜陛鸾凤吟。
盘谷图
作者：魏偁
朝代：明
体裁：古风

乱峰叠嶂高接天，苍树白云断复连。岩磴盘回到深谷，茂林喷沫飞寒泉。泉甘土肥乃佳处，自昔何人此中住。愿也独忘名利情，巾车裋褐随烟雾。列壑可樵溪可渔，石田种树兼著书。陆海风波险不及，夜窗梦与巢由居。鸿飞冥冥弋何慕，世人少有知其故。桃源遐躅岂为仙，盘谷只今谁问路。
石城寄故乡亲友黄贰宪诸公
作者：魏偁
朝代：明
体裁：古风

豫章一水到赣州，正在十八滩尽头。溪回逆溯石城去，激滩险泷百馀处。乱山起伏千万层，石城天上攒云树。翠峭丹峦四面围，野花递发山鸟飞。县道荒荒土城小，人家落落晨星稀。素王宫殿城北山，讲堂门径榛莽间。恭视仆夫效芟埽，谈经不许诸生閒。少师杨公此发迹，文皇召相姚宋匹。风云变化良有时，一曲长歌楚天碧。得兴聊为山水游，瘴岚灭尽嘉云幽。天马岩南石笋拔，仙姑岭背温泉流。骋望直凌乌石嶂，陆海接天山叠浪。四明咫尺欲奋飞，故人不见空惆怅。即将裂素传信音，劲风吹落鄞江浔。也知官冷著书暇，无奈怀乡千里心。
秋日饮石城黄义官浚清楼上乃子岳弹琴醉后因索诗走笔
作者：魏偁
朝代：明
体裁：五言律诗

凉雨过城隈，楼头对酒杯。溪连琴操响，山作画屏开。白发情何系，黄花景自来。题诗乘醉兴，宁待主翁催。
秋芦翡翠图
作者：魏偁
朝代：明
体裁：古风

苇花散紫秋塘坳，鱼虎窥鱼坐苇梢。水清鱼见容易捕，馋心未足愁日暮。鱼恣食，身不肥，虚负娟娟好毛衣。宁不为，鸾凤悲。
答栗轩周立德先生见寄
作者：魏偁
朝代：明
体裁：古风

园林对芳菊，慊慊增别怀。游人在远路，欢燕不得偕。俯听蝼蛄鸣，仰视鸿雁飞。气候忽复易，敛衽起裴徊。寓形一世间，离合固难齐。清尊沈绿醑，采芳欲遗谁。叩门有远客，言从海上来。赠以瑶华音，谕以长相思。相思两意然，杳杳各天涯。嘉会良有日，崇德以为期。
至定海作
作者：魏偁
朝代：明
体裁：五言律诗

江水逼城流，城当大海头。浦云长入市，风物早成秋。日出山如染，潮来地欲浮。扁舟一相过，浩兴不徒游。
舟中遣兴与随行黄吉温继辈
作者：魏偁
朝代：明
体裁：五言律诗

篷底看书莫，登舻散寂寥。沙头催纤仆，山下问归樵。朽木粲如火，啼禽声若猫。古人观物趣，多向静中邀。
董孝子墓古柏为暴风雨尽坏枝柯叹
作者：魏偁
朝代：明
体裁：古风

孝子祠傍老松树，苍然独守汉时墓。连蜷势作蛟龙腾，蓊郁阴蒙鬼神护。胜日每出城南游，爱看故物偏迟留。半天凉意散原野，五月六月疑深秋。岁时世道几回改，拔地摩空镇常在。能敌连年风雨狂，可堪昨夜枝柯毁。夜来飓恶山为倾，蔽牛怪木皆纵横。望中巨干直不仆，太息乾坤无尽情。
薄暮散步
作者：魏偁
朝代：明
体裁：七言律诗

学寮寂寂倚林坰，半隐先生养性灵。好客未来同瀹茗，残经已了自开扃。紫萍断处水偏碧，白鹭飞边山更青。远契羲皇千载上，为迎新月步中庭。
谢赣郡章贰守惠炭
作者：魏偁
朝代：明
体裁：七言绝句

北风吹雨昼模糊，笑拨乌薪拥地炉。万户千门春乍转，又分馀暖及寒儒。
赣城次韵再答梁邑宰孔昭
作者：魏偁
朝代：明
体裁：古风

压帐梨云诗境幽，腥涎濡壳惭蜗牛。心交小李不惜宝，雷电骇腾苍海虬。朗吟行轩洒兰雪，怀得半规天上月。渭树江云遥入颦，一丝情系万程春。
追和梅读杨先生除夕之作翰林维新公索次韵
作者：魏偁
朝代：明
体裁：七言律诗

年华又向一宵过，大地春回气渐和。佳景得欢宜尽醉，盛时无疫不须傩。送穷尚忆唐韩愈，高寿空闻蜀李何。最是贤郎观手泽，青衫几度泪痕多。
雨后山园偶成
作者：魏偁
朝代：明
体裁：五言绝句

久雨闭园扉，未识春深浅。啼鸟破微晴，茸茸草如剪。
题云山晚景图
作者：魏偁
朝代：明
体裁：古风

南山夜雨芙蓉碧，半壑浮云弄晴色。宛在匡庐欲曙时，溪流漠漠无行客。小村社树八九家，荜门静掩山月斜。远寺僧钟响初歇，烟消丛薄啼春雅。
题枝上白头鸟图赠石城耆士郑良顼
作者：魏偁
朝代：明
体裁：七言绝句

云卧高人鬓欲秋，世情都付水东流。閒中最爱岩枝鸟，不受樊笼到白头。
华教夫归无锡便问嵇泰峰先生
作者：魏允中
朝代：明
体裁：五言律诗

长安有知己，问子何为还。不奈思乡泪，犹多恋别颜。浮云连冀阙，芳草遍吴山。遥忆宁亲暇，焚香昼掩关。
去妇词三首·其一
作者：魏允中
朝代：明
体裁：乐府曲辞

半遮红粉蹙双眉，一片离心行路知。凭为语郎休望妾，妾归犹似未归时。
去妇词二首
作者：魏允中
朝代：明

云雨阳台旧路迷，千山明月照人啼。背风纵作孤飞翼，索胜金笼里面栖。落花飞絮共悠悠，怕入东风燕子楼。为看武陵源里水，断肠东去不西流。
去妇词二首·其一
作者：魏允中
朝代：明
体裁：乐府曲辞

云雨阳台旧路迷，千山明月照人啼。背风纵作孤飞翼，索胜金笼里面栖。
去妇词二首·其二
作者：魏允中
朝代：明
体裁：乐府曲辞

落花飞絮共悠悠，怕入东风燕子楼。为看武陵源里水，断肠东去不西流。
周生归黄州
作者：魏允中
朝代：明
体裁：五言律诗

凉风吹客帆，落日过湖南。握手空相送，离心不可堪。片云萦楚岫，一叶下江潭。何地偏相忆，朱家酒夜酣。
和冯员外秋日上陵
作者：魏允中
朝代：明

青山一望松楸地，紫禁遥分剑佩行。断壑有云犹捧日，高陵无树不沾霜。遗弓欲洒千秋泪，荐食频修八月尝。田祀向来多宠渥，不应西署老冯唐。
咏柏
作者：魏允中
朝代：明
体裁：五言绝句

孤立殊不移，四时空翠积。直愁枝渐高，插破秋云碧。
咏竹
作者：魏允中
朝代：明
体裁：五言绝句

借问数根竹，几时能长成。凭将截作管，吹出凤凰声。
夜行
作者：魏允中
朝代：明
体裁：五言绝句

一片泥滑滑，纵横荆棘树。月暗少人行，前村不知路。
客夜闻歌
作者：魏允中
朝代：明
体裁：五言绝句

如何清夜曲，偏向旅人喧。黄鸟春风外，悠悠忆故园。
寄凤洲先生
作者：魏允中
朝代：明
体裁：七言绝句

傲吏风流减听词，案头终日著新诗。钱塘江上千峰色，淮拟春来胜旧时。
徐明府邀饮百泉池
作者：魏允中
朝代：明
体裁：五言律诗

独下山头寺，双过水面亭。浅沙依鹭白，澄景入峰青。点烛回残日，移舟带晓星。古台清啸寂，未与世人听。
怀王公子囧伯
作者：魏允中
朝代：明
体裁：古风

北风十月孤舟雪，河上逢君酌酒别。东风二月花纷纷，把酒看花却忆君。君在江南不可见，相思遥望洞庭云。
招去妇词·其二
作者：魏允中
朝代：明
体裁：乐府曲辞

重门无计困飞花，春色伤心天一涯。试向东风频借问，断红吹落阿谁家。
招去妇词二首
作者：魏允中
朝代：明

不见流莺空见春，凭谁传语一沾巾。若怜求友当年意，忍扫蛾眉别嫁人。佳人一别永相望，江北江南道路长。莫上青楼度杨柳，重来朱槛结鸳鸯。
招去妇词二首·其一
作者：魏允中
朝代：明
体裁：乐府曲辞

不见流莺空见春，凭谁传语一沾巾。若怜求友当年意，忍扫蛾眉别嫁人。
招去妇词二首·其二
作者：魏允中
朝代：明
体裁：乐府曲辞

佳人一别永相望，江北江南道路长。莫上青楼度杨柳，重来朱槛结鸳鸯。
望山怀张仲友山人
作者：魏允中
朝代：明
体裁：古风

宿约杳不遂，栖栖东岱麓。官舍钥重门，一月成幽独。日出步小园，日暮空斋宿。永言怀故人，漳流结茅屋。昔别树无花，绿阴生夏木。君常儿女婴，余且浮名逐。举头望名山，怅然伤尘目。出处决何时，早欲脱羁束。却向此山游，逍遥双白鹿。